url: =LESSON 11 JUNE 3 – 9 THUZUAU HILHTE ~ MUC\nLESSON 11 JUNE 3 – 9 THUZUAU HILHTE\nAdmin 9:59:00 PM Articles, Sabbath School Lesson\nTU KAAL SUNG SIM DING: 2Pet. 2: 1-22; John 8: 34 – 36; Matt. 12: 43 – 45; Jude 4 – 19; Pian. 18: 16 – 33.\nKAMNGAH: “Ka hong suaktasak ding uh hi ci-in midangte kamciam a piak uh hangin amaute mahmah siatna sila ahi uh hi. Banghang hiam cihleh na khatpeuh in mi khat a thuzawh leh tua mipa in tua sila ahi hi. (2Pet 2:19)\nA Laikhak Masakna ah Peter in a laikhak sim mite in bawlsiatna thuak uh ahih manin upna ah a kip nading uh tha pia hi. Bangci bang bawlsiatna i theih loh hangin Roman Empire kumpi in Khristian kici khempeuh beimang dingin nasem hi.\nSatan in zong lampi nih tawh nasem hi. Pawl pua panin bawlsiatna sangin a lauhuai zaw pawl sung panin zuau thuhilhsia hong om hi. Jew mite lakah zuau kamsang a om bang mahin Peter hunin zong simthamin thuzuau hilhsia om hi (2Pet. 2:1). Tampi in tua thuzuau hilhte nungzui uh hi (2Pet. 2:2).\nPeter in a lauhuai bang thuzuau pulaak hiam? Koi bangin Peter in tua thute nial hiam? Pawl sung pan thuman lo thute bangci pelh ding i hiam?\nKAMSANGZUAUTE LE THUHILHZUAUTE\nThu-um mi masate khat le khat kithuhual uh hi. Pawlpi masate nuamna tawh kidim i sakkhak leh tua bang hi lo hi. Nungzui 12 lak pan Judah in a simthamin siatna bawl hi. Pawlpi masate lak panin zong zuau thuhilh hong piang hi. Pua lam pan bawlsiatna a thuak uh banah pawl sung panin buai-na hong om hi. Bang buai-na hong om hiam?\n“Israel mite lakah kamsangzuaute a om ngei mah bangin note lakah zong thuzuau hilhte a hong om ding hi. Amaute ina hong siasak thei upna maanlote hong lutpih sim ding uh a, amaute a lei Topa nangawn nial uh ahih manin amaute tung mahah siatna tung pah ding hi. Mi tampi in tua mite siatna lampite zui ding uh a, amaute hangin thuman thutak lampi a zahko ding uh hi. Amaute duhlop huaiham mahmah uh ahih manin zuauthu tawh note nek zonna in hong nei ding uh hi. Tanglai a kipanin Pasian in amaute thukhen zo a, a sawtlo-in kisiatna a thuak ding uh hi” (2Pet. 2: 1-3). Nopna tawh kidim thu-um sanggam u le naute lakah tua bang buaina a om ding lamdang kisa ciat hi.\n2Pet. 2: 1-3, 10 – 22 sim in. Peter in bang hong hilhkhol hiam? Pawl sungah bang thuzuau kihilh hiam?\nTopa in pawlpite tungah a nihveina laikhak dingin Peter tungah pulaak hi (2Pet. 2:1). A beisa-ah kamsangzuau a om bang mahin mailam ah zong hong om ding hi. Zuau hilhte in siatna ding bek hilh uh hi (2Pet. 2: 1, 19).\nTua bang thuhilhnate lauhuai ahih manin Peter in khauhtakin nial hi.\nPeter in tua bang thuzuau hilhte a langpanzia ngaihsun in. Thuman a thupitna bang hong hilh hiam? Koi bangin pawl sungah tua bang zuau thu hong lut loh nadingin ei le ei kidal ding i hiam?\nKHRIH SUNGAH SUAHTA?\n“Amaute in kimanna neilo kiphatsakna kam pau uh a, khialhna sunga om mite lak panin a suakta mite, ci le sa lunggulhna zui-in a paktat dingin a zol uh hi” (2Pet. 2: 18). Peter in a lauhuai bang thu hilhkhol hiam? A theihsaknop thu bang pulaak hiam? “Suahtakna’ ‘ut bangin omna’ in bang thupi hiam?\nZuau thuhilhte in suahtakna, ut bangin om cihte hilh uh a, tua in a taktakin koltanna sung lutpih zaw hi. Zuau hilhte’n tatkhiatna thuman pulaak lo uh hi. Khrih sungah suahtakna in mawhna pan suahtakna hi (Rom. 6:1-4). Khrih sungah suakta ci-in mawhna sila-in nuntakna pen a lauhuai suahtakna man lo hi. Thuman langpanna muhzia tuamtuam a om hangin Peter in mawhna le mawhna sila hihna in thuman langpanna hi.\nJohn 8: 34 – 36 sim in. Koi bangin Khrih kammal in Peter thuhilhte hong theisak hiam?\nZuauhilhte in bang bang a hilh zongun Khrih a um mite nangawn mawhna sila dingin hanthawn hi. A nusiatsa-uh siatna dim nunna ah kileh kik dingin hehpihna thu hilh uh hi (2Pet. 2: 19).\nKoi bangin Khrih sungah suahtakna na tel hiam? Khrih in bang panin hong suakta-sak hiam?\nUI IN A LUAK NE KIK\n2Pet. 2: 17 – 22; Matt. 12: 43 – 45 sim in. Khristian khat in a nunlui zuan kik leh bang lauhuai-na tuak thei ding hiam?\nZuau hilhsiate’n nunlui zuan kik dingin thuhilh uh hi (2Pet. 2: 18). Tua banah suahtakna kamciam pia uh hi. Ahi zongin tua suahtakna in Jesuh hong piak suahtakna tawh kibang lo hi. Peter in khauhtakin thuhilh hi. Thuman thei-in nungkik sangin thei kha ngei kei vet le-uh amau a’ding hoih zaw ding hi (2Pet. 2: 21). Tua bangin amaute’n nuntak uh hangin lamet bei hi nai lo uh hi. Topa nusia-in ahi zongin hong kihei kik mi om hi. Tua bangin Topa kiang a kihei kik mi hangin Topa lungdam hi (Luke 15: 11 -32). Topa tawh kigamlatna in a lauhuai dinmun hi; deihhuai lo hi. Peter in tua bang nunzia a luak ne kik ui tawh genteh hi.\nJesuh’ thuhilhte Peter in zong hilh kik hi (2Pet. 2: 20; Matt. 12: 45; Luke 11: 26). Jesuh thugentehna ah dawivei mi khat in suahtakna ngah hi. Tua dawi in a om nading mun zong kawikawi hi. Ahi zongin a om nading mun mu zo lo ahih manin a nusiat mun hong zuan kik hi (Matt. 12: 44). Tua bangin hong lut kik ciangin amah tawh kibang dawi 7 hong tonpih hi. A masa nunzia sangin sia zaw hi (Matt. 12: 45). Jesuh le Peter in a lauhuai nunzia hong hilh hi. Khrih sungah mi thak in a nunlui nusia ahih manin Kha Siangtho tawh a kidim ding ahi hi. Biakpiakna, pawl sung nasepnate-ah a kihel kei leh nidang gamtat luiteng in hong bawmkik ding hi.\nKoi bangin pawlpi sung hong lut thak mite pawlpi in panpah thei ding hiam?\nPETER LE JUDE\nMi kim khat in Jude14 – 19 sunga thute in 2Pet. 2: 1-3:7 sung thute a kipulaak kik hi, ci uh hi. Tua bangin Lai Siangtho in a pulaak kikkik ciangin tua thute in thupi hi, cih hong theisak hi. Pasian in mi gilote uk hi. Pasian in na khempeuh uk hi, cih hong hilh hi. Dawi gilote le mi gilote in thukhenna thuak ding uh hi (2Pet. 2:9, 17; Jude 6\n2Pet. 2: 1- 3:7; Jude 4 – 19 sim in. A beisa huna Pasian’ thukhenna in siatna beisiang takpi ding hi, cih siksan ding a om hiam?\nPeter le Jude in Pasian’ thukhenna thum pulaak uh hi.Tui in leitung mun khempeuh tuamin na khempeuh kisia hi. Sodom le Gomorrah kisiatna leh vantungmite susiatna hangin a si mi tampi cih thute in a lauhuai siatna hang ahi hi (2Pet. 2: 4-6; 3:7; Jude 6, 7). Hihte in leitung bei ding hong hilhkhol uh hi. Lai Siangtho in Pasian’ hehpihna a hong hilh mah bangin Pasian thumanna in mawhna susia hi.\nA kihtakhuai thukhenna a piangsak siatna bang hi ding hiam? Thuman panin lampialna, ukna nialna, nate’ sila hihna, Pasian hehpihna siksanin ut bangin gamtatna, Jesuh in Khrih le Topa hi, na khempeuh uk hi, cihte nialna, ci le sa gamtatna, amah le amah dikkisakna kampaute, mi siatna ding kampau cihte hi (2Pet. 2: 1, 10, 19; 2: 18; Jude 4, 8, 10). Thu-um mi pawl sungah hih bang siatnate a om lo hi lo hi. Pawl khatte’n hih bang siatnate mawhna-in ngaihsut lo uh hi. Tua hi-in pawlpi in kipuahpha-in khanlawh ding kisam hi.\n2Pet. 2: 12; Jude 10 sim in. Mihing’ lungsim in mihing tawh kilawmlo gamtatna, ganhing bangin gamtatna tawh kidim hi. Pasian in mihing a hong bawlcillai tua bang dingin a hong bawl hi lo hi. Tua hun le tuhun mihing nunzia tehkak in. Koi bangin siatna dal ding na hiam?\nTHUCIAM LUI HONG HILH THUTE\n2Pet. 2: 6 -16 sim in. Bang in Siatna hong tun hiam?\nSodom min pulaak masakna mun Pian. 13: 12, 13 hi. Neihlelamh hangin Lot le Abraham kikhen ding hi ta hi. Lot in Jordan zangkuam Sodom mun teel hi (Pian. 13: 12). Sodom khua mite in siatna tawh kidim uh hi; a mawhna uh lian mahmah hi (Pian. 13: 13). Topa in Sodom a suksiat ding thu Abraham tungah pulaak hi. Abraham in Sodom khua sungah midik 10 a om leh tua khuapi a koih lai nadingin thuumsak hi (Pian. 18: 16 – 33). Sodom khuapi sungah midik 10 om zo lo ahihzia a nungciangin amau gamtat in pulaak hi. Sodom pen kisusia takpi hi. Lot le a tanu nih bek suakta uh hi (Pian. 19: 12\nPeter in hih thupiang panin theih ding thunih pulak hi: Khatna in, siatna hangin thukhenna om hi (2Pet. 2: 6). Nihna, Topa in siatna lakpan ama mite honkhia hi (2Pet. 2: 7 -9). Sodom le Gomorrah khuapi sunga kisia mite’ nunzia-in a ut bangun ci le sa deihna zui uh hi. Gam thukhun nei lo, siatna bawl ding hangsan uh hi. Vantungmite bawlsia ding phamawhsa lo uh hi (2Pet. 2: 10, 11). Thuzuau hilhte le kamsangzuaute in zong tua bangin gamta uh hi.\nBalaam thu en in (Gam. 22: 1 – 24: 25). Israel mite samsia dingin Moab kumpi Balak in a cial kamsang pa hi. A masa-in Balaam lungtung zo tak lo hi. Sum ngah ding a theihteh zui hi ( Gam. 22: 7 – 21). A paina lampi ah Topa vantungmi tawh kituak a, a tuanna la-no in ama sih nading panin honkhia hi. Balaam in la-no sat gawp hi. Ama mawhna a phawk ciangin a mit kihong a, amah mah in Topa vantung mi mu hi (Gam. 22: 22 – 35). A tawpna ah Balaam in Israel mite thupha pia veve hi ( Gam. 23: 4 – 24: 24). Balaam a siat bangin kamsangzuaute le zuau thuhilhte zong numei pasal paktatna le huaihamna tawh kidim uh hi (2Pet. 2: 14, 15). Tua mite’n thuman panin pialkhia uh hi.\nLai Siangtho le Ellen G. White hong gen thuman ngaihsun in. Bang hangin SDA thu-um mi khat in Pasian thukhenna hong tung ding hilhkholhna om kei ci thei ding hiam?\nNGAIHSUTBEH DING: Khrih sungah suahtakna cih kammal a kiza mun mahmah kammal khat hi. Thukham in hong mawhsakna pan suakta-in hotkhiat lungmuanna nei i hi hi. Bang hang hiam cihleh Khrih in hong suakta-sak hi.\nMihing in amah le amahin a suahta thei kei hi. Martin Luther in thukham tawh dikna ding a hanciamna pan a suahtak tak ciangin Khrih sungah suahtakna taktak ngah hi. Peter hun in tua suahtakna in lampi man tawnlo hi. “ Khrih bek in hong honkhia hi, ci-in um napi, mi tampi in suahtakna pan lampial uh hi. Mi tampi’n Khrih sungah suahtakna pen thukham neihlohna hi, ci-in ngaihsun khial uh hi. Bang hang hiam cihleh thukham’ mawhsakna panin a hong suakta sak dingin Jesuh hong pai hi. Tua bang mite’n thukham nawlkhin uh a, thukham a zui mite’n hehpihna ngahlo hi, ci-in pulaak uh hi. Thuman le thuzuau kihelhzau ahih manin Kha Siangtho in hong makaih kei leh mihing in thuman i thei kei ding hi. Thuman le thuzuau a khen lo mi in\nSatan’ ukna sungah nungta hi. Satan in thuman sangin thuzuau a kizui zaw dingin nasem hi.” Ellen G. White, Christ Triumphant, 324.\n1. 2Pet. 2: 19 le zuau thute ngaihsun in. Bang hangin thuman theihtel ding thupi hiam? Bang hangin up ding thute pawlpi in kithukim ding thupi hiam? Bang hunteh pawlpi upnate a lauhuai dongah lampialpih kha uh hiam?\n2. Peter in a pulaak Pasian thukhenna le gimpiak pulaak a kammal zatte ngaihsun in. “Amau mawhna in amau kisiatna hi (2Pet. 2:1) ‘thukhen ni teh gim thuak ding ngak uh hi’ (2Pet. 2: 9) ‘amau siatna bei hun nei lo hi’ ( 2Pet. 2: 3). Siatna bawl mite’n a lauhuai Pasian thukhenna thuak ding uh a, siatna a tunpih thuhilh makaite’n zong a lauhuai thukhenna thuak ding ahihzia na ngaihsun hiam?\n3. Khrih sungah suahtakna ngah ci-in Thupiak Li-na Sabbath simloh zui napi, Sabbath kisam lo hi, cih thu ngaihsun in. Khrih sungah suahtakna kizang khial ahihzia na tel hiam?


timestamp: atn

url: =ZAM Thupuak :: 15 November 2015 :: ZOMI DAILY\nposted on 14 November 2015 at 1:00 pm Lomkholna: News, Newsletter, Refugee, ZAM, Zomi\nKawlgam Kiteelpi ah Gualzawh Lungdampihna\nAbeisa THUPUAK ah ki pulakna leh cialna om mah bangin tuipi galkai Zomi te (adiakin Malaysia a Zomi te) in ZCD kuanglui na khempeuh ah ZCD piak ding leh ZCD kuanglui lohna te ah NLD piak ding ih kicial mah bangin ZCD kuanglui lohna tengah Kawl gambup ading NLD in hong gualzo bekthamlo in, Zogam adingin Zomi minam minpua Party i neihsun ZCD in gualzawhna hong ngah ahih manin gualzawhna hong ngah ZCD tungah lungdampihna Malaysia Zomi khempeuh ai tangin ZAM Thupuak pan ih pulak hi.\nChin State buppi tangin a ding thei ding dinmun ah ZOMI te tung ih hih manin lungkim huai mahmah hi. ZCD in gualzawhna ngah theihna ding a phukhia a mapang MP kuangluite, ZCD Party makaite, tanute, thusate, palaite, Party Members teng leh Vote apia khuanu khuapa khempeuh tung leh ZCD vote piak ding tuipi gal pan inn lam a hopih khempeuh tungah lungdam ih ko phapha hi.\nGam leh Minam maban a bupi in omlai ahih manin, ih Minam bup in teelcing ih Minam Makai, ZCD MP te nung zuisiam a, a kilawm bangin tha piak ding kisam pha mahmah lai hi. Gam vai, Minam vai, Khua leh Tui vai, vai tampi hawm ding om ahih manin, Minam bup in mipi teel Makaite makaihna nuai ah pankhop ding kisam hi cih ih phawk ding thupi mahmah hi.\nTua ahih manin, anungta Pasian phalna leh mipi deihna bangin teelcing Makaite in Gam Makai Panmun limci hong la in, Maban khempeuh ah lawhcing takin ma apang zo ding, cidam thahatna leh pilna siamna kicing ahong piaksakna dingin anungta Pasian tungah thu ngetsak lai ding hi hang. ZCD & NLD khan kum khua sawt henla minam ading na lian tampi a semzo, thupha lianpi abawlzo hiden ta hen!\nTheihding : Hih atung a Pyituh Hluttaws, Amyotha Hluttaws leh Sate/Region Hluttaws pen 13 November 2015, nitak nai 9 ciang results taangkona ciang hipan hi. Party tampi om lak ah agualzo deuh party teng bek hi. Kiteelna result pulak ding pawl khat cian lai hi.\nDotna-dawnna hun kipat ma-in, officer pa/nu in theihsak huai tampi hong gen masa hi. RSC lutma in tuateng theikhol gige hi le’ng, lungsim kithawizia khat nuam tuam mahmah ding hi gige hi. Phawkkik zawh zahzah kihawm leng;\nð Ulian tawh interview nei veve RSC interview atu khat aa dingin, a beisa aa RSD, RST interview te tawh a kibat lohna khat pen ih tutdan khat na hipah hi. RSD/RST lai-in officer tawh, kamlet sia/nu tawh, ei tawh tua tengthum aki-um bang pianin kitu aa, ei leh officer pen ki maingat hamtang hi. RSC tak ciangin, officer tawh ki mai ngat hisam na pi-in kamlet sia/nu pen ih pang/gei-ah tusak mawk hi. (Mikim tuabang aa dongding uphuai) Ih pang ah tusak beklo-in, officer in hong ki pulak tak ciang, “Na nung aa tu pen kamlet sia/nu, tuapa/nu hi….” cizel lai ahih manin, a taktakin ih nung aa tuding dan hiam cihkhat tawh kibang keii hi. Tuabek hilo-in, kamlet sia/nu-in kam hong letsak simin va en le’ng, “Kamlet sia/nu etkul lo….” ci-in maitai takin hong hilh bilbel hi. (Ei hong huh kamlet sia/nu apau simin enlo dingin bil bek tawh a thugen ngaithei cihbang pian khatin hong koih aa, aciil lamteng nop phalo hi.)\nð “Kong thudotte maan takin hong dawng ding hi teh.” officer in ci phapha hi.\nð “Tuni aa nong thugen khempeuh confidential (thusim/thu ki-im) hiding aa, a kisai dingte bek lobuang kuamah kilaklo ding hi.” ci hi. (Gambel vai nasem zumte paizia khat ahi hi.)\nð “Na gam pan nong taiikhiatna ahang dotna-dawnna ih neihkhop khit aman ciang, na thu khempeuh khatvei ong simsuk kik ding hi’ng. Tua pen thupi mahmah aa, tuasung aa kikhum bangbangin DHS kipuak ding ahi hi. Tua ahih manin, kong simkik hun ciang, na tuah ngei thumaante tung tawnin na behlap kik nop, ahih kei leh na puahnop a om zenzen leh kilaih theilai hi.” ci-in officer in hong hilhcian masa leuleu hi. Tua acih mah bangin, interview mankhit hong ciahsak ma-in khatvei hong simsuk kik hiathiat aa, kamlet siate-in kam hong letsak lai hi. Tua sung aa kikhum bangbang pen DHS a tungto ding cihna hita hi. Tua ahih manin a kammal kimin hoihtak ngai dide aa, puahnop a om leh genkik theihpah hun kihong lai hi gige hi. Zopzop lai ding…\nLeitungbup Zomi te lungdamkoh ni kibawl ding\nMun tuamtuam a Zomi te in November kha Saturday nunung pen ““Lungdamkohna leh Thungetkhopna” i zat mah bangin, Malaysia a om Zomi khempeuh in November 28 ni ZAM hall ah nasiak takin lungdamkohna leh thungetkhopna ki nei ding ahih manin Pawlpi Upa, Pastor, Khua makai te leh Zomi akua mahpeuh nong kihelna dingun zahtakna lianpi tawh kongzawn uh hi. Sun 11 in an nekna tawh kipan ding hi.\nZomi MP thakte lungdampihna leh pahtawina\nTutung kiteelna ah adiakin Chin State bupah minam Party 9 bang om in, tuate lak ah minam ai-awh in gualzawhna a ngah Zomi te Party neihsun ZCD Party bek om hi. Zomi nam sungah MP 10 in gualzawhna hong ngah in Kumpi tawh liangko kikim in Pasian in vaihawm theihna ding hong piak manin Pasian tungah lungdamna i pulak a MP thak 10 te ZAM Thupuak panin lungdampihna leh pahtawina i pia hi.\n1. Pu Chin Sian Thang 6. Pu Pau Lun Min Thang\n2. Pu Gin Kam Lian 7. Pu Kham Khan Thang\n3. Pu Thang Deih Khup 8. Pi Ciang Ngaih Mang\n4. Pu Suan Do Cin 9. Pu Thawng Khua Mang\n5. Pu Cin Khan Pau 10. Pu Kam Za Mung\nZomi bupah minam Party ZCD bekin zo in, Zomi MP 10 in zingvai hong hawmkhawm ding uh hi.\nKawlgam kiteelna vai Obama thungenna\nTutung kiteelna pen America President Obama in zong na enkha in, Kawlgam mite kiteelna ah hanciamtak leh lungduaitak a Mee a khiat uh ka muh ciangin thupi kasa mahmah a, mai lamah sumzon paizon khaktanna te zong khiap ding zah dongin ka ngaihsutna a om hi, ci-in tutung kiteel vai thupi a sakna thu pulaak khiatna innkangpi panin nei hi.\nKawlgam kiteelna England Kumpinu muhna\nEngland kumpinu Elizabeth in zong tutung kiteelna pen hibang danding lametna ka neivet kei a lamdang kasa hi. Kawlgam mite zong ei Mangkangte bangin sikan neita uh hi, niding ciangin amau khutnuai ah om kik kha mai ni, ci-in ciamnuih tawh thuah in kiteel thupi a sakna pulaak khia hi.\nUSA, Portland a om, Zomi Association of US (ZAUS) in “Spirit of Portland Award—Outstanding Community Group or Organization” pahtawina November 17, 2015 ni ciangin City Hall Council Chambers ah piakna nei ding cih kiza ahih manin ZAM panin lungdampihna kong pulak uh hi.\n1. Niang Ngaih Ning (Phaiza) Tung Shin zato ah,\n2. Pa Khup (Tonzang) Subang Jaya Clinic ah,\n3. En Khan Sian (Suangpi) UN ah,\n4. Khai Cing (Zampi) GHKL ah nau suak,\n5. Cing Lun Nuam (Heilei) Ampang zato ah ki buaipih.\n1. Tuang Ngaih Thang (Tuimang),\n2. Sut Lian Kap (Zozang),\n3. Kam Lian Thang (Tauleng) te ciah na ding ki vansak thei hi.\nZomi Cup 2016 ading Team min kipia theita\nManna House Learning Centre\nSunway veng a om Manna House Learning Centre ah 2016 ading sang ki ap nuam khempeuh December 1, 2015 a kipan zingsang nai 10 pan nitak nai 3 ciang sang ki ap theita ding hi. Puchong pan a kah nuamte sang mawtaw in zingsang nai 8am in hong dawn ding a, nitak nai 3pm in hong kha kik ding hi. Sanglutman ding RM30. Kizopna ding :\nSia Mangno 011 1666 8277, Melissa 012 202 2391\nUNHCR-CDU te ZAM zumpi ah hong hawh\nNovember 11 ni-in UNHCR-CDU te hong ZAM zumpi hong hawh in ZAM nasepna hong dong a nasemna te thangah mahmah uh hi.\nICMC pan naupangte thusinna hong piak sak\nICMC makaihna tawh ZEC-Maharajalela naupangte thusinna ni 4 sung hong piaksak uh hi.\nZAM zumpi ah ih ngeina Zopuan hoih nono hong tungthak hi. Aki ngahthei van te: Zopuan: a bantawng leh bansau (pasal), Zoniik nam tuamtuam, Puandum, Zodial naikhau (silk), Puanlaisan, Zokhi, Tanghciin, Khephiau, Zolukhu, Zothungkuah, Zodial atuamtuam kingah ziahziah thei ta hi.\n⦁ Cheras veng Sauce bawlna sai ah sem ding mi citak 4 kideih beh. Omna pia an pialo. Khasum RM1200.\n⦁ Serdang laidal print na setzung a sem ding pasal citak 4 kideih. Khasum OT tawh RM1400 bang ngah thei ding.\n⦁ Pau Dal Khup (Vongmual) in a tapa suah ni lungdam kohna in Thupuak bawlna ding RM50 hongpiakhia ahih manin ki lungdam mahmah hi.\n⦁ Neng Suan Thang (Mualbeem) in Thupuak a ding RM50 hongpiak ahih manin ki lungdammahmah hi.\n⦁ KD Khuppi (Heilei) in Thupuak bawlna ding RM30 hongpiakhiat manin ki lungdam mahmah hi.\n⦁ Manna House Learning Centre Thupuak bawlna na ding RM50 hongpiak manin ki lungdam mahmah hi.\nPrevious: Paris khuapi buaina hangin mi 35 sikhin, 100 val kepcip thuak\nNext: A et-teh huai Kawlgam Politician te kampau\nObama in tukumsung in tualgal pianna phualpi pan galtai 360,000 ih lakkhul ding ci ~ Zomi Post


url: =Myanmar leh Italy gam-a ziinliing Updates :: ZOMI DAILY\nAug. 24, 2016: Zan nitakin khualzin mite muhnop mahmahna mun Bagan ah magnitude 6.8 a hat ziinlin’na hangin Hawaii News Now leh Channel News Asia in mi thum si hi a, Myanmar Times in bel mi li si ta hi ci-in suaksak hi. Wall Street Journal in leiseek-a kibawl pagoda 185 kisia hi ci-in suaksak hi. US Geological Survey in hih magnitude 6.8 hat-a ziinling pen Bagan leitawm lam-a om Chauk panin tai 15 mun panin hong kipan hi ci hi. Bagan pen Pagan zong kici a, hih munah kum zalom 10-14 lai-a kibawl pagoda leh temple kigawm 2,500 val om a, tam kisia mahmah a, a beisa kumte ah UNESCO in tampi puahphatsak hi.\nDr. Myo Thant, general secretary of the Myanmar Earthquake Committee in Bagan leh a kiim nak siat mahmah hi ci-in gen a, ziinling kipat mun panin tai 45 gamla-a om Pokokku khua-a police ulian Htay Win in Pakokku ah mi khat si a, tua pen leiseek kiciim in a den’lup hi ci-in gen hi. Ministry of Social Welfare, Relief Resettlement in Thitapwe khua-ah mi nih si hi ci hi. Pokokku aid agency “Save the Children” a sem Vincent Panzani in ziinliing ka tuah khak teng lak panin a hat pen hi ci hi.\nSecond 10 bang ziinliing hat mahmah ahih manin inn pua lamah ka tai khia uh hi ci-in email panin gen hi. Myanmar Times in Myanmar’s Relief and Resettlement Department ulian ten mi li si ta cih kitel a, stupa 68 leh pagoda tampi kisia hi ci-in gen uh hi ci-in suaksak hi. ATN Bangla television in hih ziinliing lai-in Bangladesh gam-ah van bawlna a nasemte ziinliin’ hangin patau in a taina lam un mi 20 in liamna tuak hi ci-in suaksak hi.\nItaly gamah zan zingsang 3:36 am local time (01:36 GMT) in Umbria kiim-a om Norcia pan-a kipan 6.2 magnitude a hat ziinliin’ hangin mi 247 si ta hi cih kician ta hi. Prime Minister Matteo Renzi in hutkhiatna nasem ten inn ciim in a vukte hutkhiat ding nasia takin hanciam lai uh ahih manin a si leh liam tampi kibehlap lai dingin a lunghimawh thu gen hi.\nReiti kiim-ah press conference a neihna ah mi 368 kiim in liamna tuak hi ci-in gen hi. Reiti kiim-ah ziinliing hatna pen 6.0-6.2 magnitude ahi hi.Italy gam-a ziinliin’ hangin Perugia, Amatice, Norcia, Umbria kiim ah inn kiciim ziahziah hi. Kawlgam-a ziinliing pen hatzaw napi mi li bekin sihna a tuah pen i zawn i ngau manin i gam leh i mite kibit zawsop a, i zawn i ngau zong thupha khat na hi mawk hi cih kitel mahmah hi.\nSource -Wall Street Journal/Myanmar Times/Hawwai News Now/Al Jazeera and Agencies\nPrevious: ZYA le Zomi khangnote sep ding ~ Hau Za Cin\nNext: Malaysia: Crane vandopna kiasuk in mawtaw hawllai numei khat sihlawh


url: =Lamka pan hongpai sangggamte kimatna vai ~ Stephen Mang :: ZOMI DAILY\nLamka pan hongpai sangggamte kimatna vai ~ Stephen Mang\nposted on 15 September 2017 at 8:07 am Lomkholna: Lamka, News, StephenMang, Zomi\nLamka, Manipur pan tu laitak Kyauktada Police Station, Yangon ah kikem Zosuan unau numei no 8 te thu tawh kisai Zomi Youth Association, Yangon mapan khakna tantan kong pulak uh hi.\nSangamte Innpan ong kipat zia: Sanggam numei te pen Lamka pan ong kipat hun uh kibang kim kei mah leh ahuampi in hihdan ahi hi. Lamka pan in sanggamte Irene Ngaihoih leh Esther Lalpianmawii te in Singapore ah innteng nasep na ut uhleh lamsap nek leh dawn kisam loding ahih hang Singapore na tun uh ciangin kha 7 na lawhvua pan hong ki cut sak ding na painop uhleh ci-in innphual ah ava gen uh hi. Agent-te gen na-ah India pan hileh haksa ahih manin Kawlgam Yangon pan Agent-te in Passport ong bawlsak in Yangon ah asawtpen kal 2/3 bek omin, Visa hong ngaihsut sak ding aa, tuakia hilo in Singapore ah nasep zong hong zonsak ding uh hi cilai uh hi. Tua ciangin amau zong innkuan haksat manleh khuasak nopzawk deuh nading lamen kawmin amau genbang mangin hongpai khia uh aa, Lamka-Moreh-Tamu-Kalay tawnin Yangon ongtung uh ahi hi.\nYangon India Embassy leh Myanmar YMCA Mapan zia: Dated 8th September ciangin hih Lamka agent te kiman cih Yangon aom na uh Hostel pan atheih uh ciangin innlam te tawh ki thuza tuah uh aa tuapan in Lamka SP in Manipur Government tung tawnin India Embassy Office, Yangon ah amau min leh nu leh pa, khua min teng hongkhak uh hi. Hih bang thuteng hong om ciangin India Embassy Yangon in khua laizang a om Kyauktada Police te ko pah in tua tungtawn in Myanmar YMCA, Impulse Case Info Centre Myanmar te tawh ki thuza tuah in dated 9th September 2017, 20:00pm Kawlgam hun in a Hostel uh No. 272, 5th Fl, Seihkanthar St, Yangon pan vasam khia uh hi.\nHih bangthu hong om ciangin amaulah Kawlpau theilo ahih manin YMCA Impulse pan Human Trafficking lam alen Nyein Nyein Myint in ZYA Yangon tungah 10th September 2017 14:00pm (Sunday) kikhop laitak-in hong ko hi. (Adiakin hih tawh kisai-in Lamka Agent-te in nipi kal 2/3 tanbek sawtding acih uh hi napi-in pawlkhat kha 3 phial ongsawt tak ciang amau zong lungkia in innlamte tawh ki thuza in innlamte in Police a report na tung tawnin hihdan thuteng ong tung ahi hi.)\nZYA-Yangon mapan zia: Hih bangin sanggamte thu ong kizak sak ciangin ZYA-Yangon zong om theilo in Kyauktada Police Station, Yangon delh pah in vaiteng vakan uh aa, ahi zongin nasep theih ding leh van theih ding tampi lakah amasa pen in pauleh/kamphen kisep sak hi. Hih bangteng tawh tua ni (10.09.2017, Sunday) kizo in 21:30pm in Police Station pan ki ciah zo pan hi. Police Station panin thu ong zaksak dan uh leh Impulse Case Info te cial natawh ZYA-Yangon in zong minam pihte hih natawh ki zui-in kamphen leh seppih theih ding teng sepding ki hanciam pah hi.\nZYA-Yangon in 10th September 2017 akipanin tuni 15th September 2017 ciang mapan nate: 10th September 2017 kamphen khit akipan in India Embassy, Impulse Case Info Centre Myanmar te tawh nasep khop zia dingte kikum khawmin ma kipang to pah hi. Ahi zongin India Embassy panin nek leh dawn bek ong vaihawm sak uh aa, adang sanggamte kimat natawh kisai vaihawm zia ding ong gelsak nailo uh ahih manin kibuai mahmah hi.\nKawlgam dan tawh kizui-in 12th September 2017 ni ciangin Immigration Department pan thu neite in 1947 Immigration Act 13 (1) tawh gamsung ah Visa lo tawh lut na hangin FIR ong phah uh aa, sanggamte pen thongkia ong suak mawk uh hi. (Kumpi dan zui-in Police in nai 24 kan kem theilo aa tuama teitei in akisai pih khatin hotkhiat theih nading ahi zong, thong koihsuak theih nading ahizong vaihawm teitei kul hi. Yangon India Embassy in hih dan atheilo maw (or) athu donlo, hong thusim lo maw cihbel ong ngaihsun sak hi).\nTua ni akipan nipi kal 2 sung pen Remand hun in Police te’n hong koihsak uh ahih manin tuasung aa vaiteng hawmding in Impulse pan Sm Nyein Nyein Myint leh ZYA-Yangon te in India Embassy te phu in Lawyer cial aa tuatawh amanlang theipen aa sanggam numei 8 te hotkhiat ding a kihanciam mahmah laitak hi (Kawlgam Immigrationte FIR tungtawn hileh sanggamte pen kha 6 – kum 5 ciang thong akia thei ding ahi hi).\nTulaitak in Impulse Myanmar leh ZYA-Yangon in amau ipsung sawkin sanggamte vaiteng amau hih theih zah avan laitak uh hi aa Lawyer muanhuai zong kimu ta hi. Tua kia hilo in India Embassy ah asem India pan sanggam Zosuante 2 zong na om ahih manin nasep tampi nuamtuam dingin ki lamen hi.\nThu hialbawl na: Hih bang dongtuak hong omciang in amunmun pan kilung phamawh ciat ahih manin asak akhang pan in Yangon Zomite hong kidong tek hi, thu kician pen bangteng ahi zongin kigen thei nailo suak aa, sanggamte bangcik ciang amau innmun tualzang tung theiding cih kigen theilo suak hi. Bangteng hileh hih vaitawh kisai Impulse NGO Network (Impulse Case Info Centre Myanmar), Yangon India Embassy, Lawyerte leh ZYA-Yangon-te in ahi thei bangin khut kilen toto in Yangon pan in atenna uh innmun tualzang atun baih nading uh ki vaihawm khawm ding hi.\nRelated: New Lamka Khuapi pen Tedim Chin na cihte uh sat hizaw hi\nTua ahih manin haksatna tuak sanggamte ading thu I nget kawmkawm in beina zong tampi hong omto laiding suak mawk ahih manin I pankhop tek lohin kizo lo ding hi. Kumpi gamkhat ii dan tawh kizui-in kiman ahih na ah ahunpen gen theih om nailo aa, ahi zongin asawtlo lamding pen I lamet naleh I lunggulhna ahi hi. (Hih vaitawh kisai-in thu lengsawn thu tuamtuam tampi omkhin ahih manin ZYA-Yangon leh Kumpi thuneite suah loh peuhmah na thulak kei un cihzong kong gen nuam uh hi, thu kicing zaw na theihnop uh leh athei ding ZYA-Yangon om ding hi amau ki dong thei hi).\nSingpu 09257575387; WAp: 09444192607\nPeter Mangpu 09450541269\nStephen Mang 09450065801\nPrevious: Nawituam sungah Diamond $300,000 valman apua numeikhat kiman\nNext: Tulaai Leitung Thuthang Tuamtuam Updates (Sep 14)\nMopawi hunsung ah nawimekmek khatpa hangin kitotna pianggawp\nAki khenkham saptuam (Pawlpi) tungpan akizelh Pasian lungdamna thu ~ Pau Do Lian\nMission nasep semnawn keining nacihleh\nPDF bawlnading akimawk ngah PrimoPDF\nMalaysia, Kuala Lumpur leh Port Klang kikal atailai KTM meileng khat lampi panin pialkhia\nMidangte ciaptehna maimai tawh ka minam min ka laih kei ding hi\nTulsa pan sihkohna: Pa Roberto Thang Suan Khai\nSingapore, Orchard Road aom Tang Plaza mai ah gul golpi khat kiman, Video ki khahkhia


url: =It Zomi te, Eden Zogam mah cih kikdih ni ee..\nZogam hong nimkikna ding in, pilna leh sum lepaai kisam mahmah hi. Pilna ihcih ciang in, ih gam leitang leh Zomi te ading akizangthei pilna cihna hi. Mimal khasum tamngahtheihna pilna zong pilna mah hi a, ahizong ih target Eden Zogam hongpiankhiat na ding in, Zomi Zogam ading akizangthei pilna te ihdeih phadiak hi.\nMailam Zogam khantohna ding in, Electrical Engineering tampi ih kisam a,Degree in Agricuture lamzong honkhat ih omloh aphamawh ahihi.Tranport, Road,Construction and Maintenance lam zong honkhat mah ihkisam pelmawh hi. Zogam khantohna ding in, apel mawh pi nam 3 om a.(1). Khua khempeuh ah Mortor nuamtak tung ding. ( 2 ) Inn khempeuh ah, electric mei 24 hrs paiden ding. ( 3 ) Khua khempeuh ah Tui siangtho alum leh avot ngahkim ding cih thu 3 ahihi.\nHih atung a thu 3 te pen, tu laitak hong uk galkap puanzawng kumpi hunsung inbel, mualmong et banglai ding hi.Ei gam ei mahmah in ihpuah ding hizaw a, tua ih zunzawhna ih puahzawhna amau hong huhzolo uh ahihman in hong cihna ding bangmah omlo hi. Zogam pen Pasian in ahampi a, abawl hi a, ahoihding in azepnailo bek ahihi. Tua azem ding in, Pu Zo suan leh khak te Zogam ah napuak ahihi. Ih tenna Zogam pen, Huihpi Nargis ahizong, Cyclone ahizong ,Tornado ahizong alauhuai dinmun omlo a, Hsunami bang bel aomthei loding dinmun ahihi.Abeisa huihpi nawk na kisiatna te pen, ih innlam te kipzolo cihna hi. Kawl gam ah electric mei kingahlo in, kawlzang ateng te in, khua lumsa mahmah uh a, Zogam leitang ateng te pen Temperature 50" pan 70 " ciang bang kikal omden in, Air Condition Automatic in thuahsa ahihi. Singkung te ih phukphuk man in, khuahun hong lumta ahihi.\nZomi te gamdang ihtun theihpen Zogam hong nimkikna ding in, Pasian in step khatna hong puak ahi a, Kha 1 in $ 300 ta bekbek ih khua ih tui leh ih innkuan pihte mailam ding kholzo leng manpha mahmah ding in ka lamen hi.Adiak in US pansan in hongkuppih nuam ing. US ah company semte in, Bill teng apiakkhit teh, atawm pen $ 200 bang kikhol thei hi. Ih khol sunsun $100 or $ 200 cihdan in Zogam ah ih nu leh pa innkuanpih sanggam te ihkhak zel pen, amau zong present letsong dan in, nangaihsun lel mawk uh a, aduh adeih leina in na zang lel mawk uh hi.\nSehnel piau ah, haitawh tuisun suk bangden ding ahihman in, sumkhak dan leh sum zeekdan ihsiam mahmah ding kisam kasa hi. Kha 4 sung khol in $ 1000 bang khak in, kumkhat aiding Antang leh Sathau , Cii, Be --- akipan akisam ding koihsak leng mehding pen lo leh inn kim innpaam ah omlel a , antang sathau leh Be leh cii aomnak leh anungta uh ahihi. Kha 8 sung ih khol sum $ 2000 tawh Lo vat hun ciang in, Lo Ciing 3 bang vatsak in, singkung hoih ahi, Apple, Orange ( Lengmaw ) , Avocado ( Thawhbat ) , Ling Uih, Ling Thuk,Singthupui, Zawngtah, Nahtang ( Banla ) etc.... cihbang in, ciing sak in, kha 3 ciang khatveita thacial in, hahzel peuh leng kum 4 sung in pawlkhat sum hongsuak tading hi. Hih pen US tungkhin mimal khempeuh septheih a hihi.\nUS leh Gam thupi te ah, ih teensuaksawm takpi hiam? Ih khualzin na bek ahiam? Ih gam hong kikhel in Full Federal tawh kiuk leng, inn lam aciah kik nuamlo kuamah kiomlo ding ahihi. Ih gam veng a om Lusei te bang US khawng aut deksuai te uh hilo a, nuamsalua kisa khua phawklo uh ahihi. Hamsatna tamthuak lo uh ahihman in, akhantoh ding zah in khangto lo zaw hi. Zomi khangno te'n ihtheih ding ah, US leh gamthum na te ihtun pen, sum leh pai zonna, pilna sinna in ihzatding kisam lel a, ih target pen Zogam ah ihkoih kimding ahizaw hi. Gam thum nate ah,Citizen ih suaktheihnak leh gam nih anei Zomi te ihhi a, sum lom tawh Zogam ah khantohna khat Company khat ta phuan in, atawmpen mi nasem ding 50 - 100 ciang bang anei small Business Pu ihsuahzawhna ding hanciam tek ni. Biakna sung ah pawlthak phuan in Laisiangtho ih sim kaka keei sang in, Zogam Zolei mah pansan a, small Business Company khatciat ihneih theihding manpha zaw in ka um hi.\nGamdang tung mi 1000 ih om leh ih gam ah Company min ( Zoheisa Studio,Zogam Juices, Zogam Mart, Thangmual Highway Express, Zogam melhol , Zosial saphelh fesh food, Ciimnuai Library, Zomi Community College,Zogam Seafood Restaurant,Zogam Bank,Lentang Mechanic, Zogam Air Lines, Lennupa social service, Zogam Daily Press ) etc..... cihbang nengneng ih siamna ih kivakna Talent khatciat tawh ih gam ih minam ading natampi septheih om ahi a, nasem ding in, kawlte leh Lusei te, Bangladesh ten Zogam ah nasem in hong pai lelding uh hi.\nTZN: Tg. Zogam Mungno\nEden Zogam hong suakkik ding hi. Kei mimal ading hilo hi. Ih gam ih leitang ading hi a, ih Generation te ading hi...\n1. Zogam bup ah, gamsa leh Vasa namkim kap khawlsak ni.\n2. Tui sung khempeuh ah, Guu( Poison ) khah leh Mine kap kham cip ni.\n3. Vasa nam khempeuh Kap nawn lo in, atui( egg ) te zong ne nawn kei ni.\n4. Buh leh Vaimim te ih ciin sang in, kum tam akine thei singkung namkim, guizam namkim te suan kipan ni.\n5. Khua khempeuh ah electric power tawh an ihhuan zawhna ding hanciam ni.\n6. Khua khempeuh ah Mortor tunzawh nading hanciam in, atawm pen Circle tunna ding beek hanciam ni.\nGamdang om khempeuh in, ih pianna khua ciat ah, mikhat in, singno huan atawmpen Aker 5 ta bawlzo leng gamdang tung mi tul 5 ihphak leh Zogam ah singno aker tul 25 om ding a, tuzawh kum 5 ciang in, akang ngeilo ciktui phul bang in ih Zogam ah Dollar luang niahniah lel ding hi. Ih kawlgam Pasian in hun asakciang hong kikhel lel ding a, tua hunciang ciahkiknuam veve ding hihang.. Na ciah ciang in, na singno huan te in nang hongvak kikding hi. Idea tuamtuam ngetna Zogam ah temperature bang mun te ah bang singno te hoih, ahizong leitung ah bang singno te ih Zogam ah tamciin phadiak leng mailam ah sum hongsuak theiding cih te, akuamapeuh in nong kuppihna ding in, kong thum hi.\nZom toto lai ni.. For Eden Zogam...


url: =Tulaai leitung thuthang tuamtuam Updates October 5,2014\nBowling Green Kentucky ZMBC biak inn ah Rev Pau Khan Khai leh Rev Khuppi kawlgam pan ong te in Pasian' sathau nilh cih leh I ngaih sut bang in kipiang hi cih hanthotna tomno tuak ong nei in mipi kitai mahmah hi.\nKum 10 vaal US leh NATO te in do in azawhnailoh uh Pakistan Taliban ten tulai tak a kilip khap mahmah IS migilo te anung pan kahuh ding uha, Leiatungbup Muslim khempeuh in zong panpih ni ciin taangkokhia uhhi. US ten nasep hau mahmah laai ahih man sum zon sum zuakna kiakik maithei ding nipil ten ummawh hi. Zomi ten sum khol tinten huai\nChase Bank te computer hacker guta te in nung kha sung khat vei tulian laitak khat vei buluh sak uha, mipi 83 million i personal data teng guksak uhhi. Zomi Chase bank azang khaten theih ding in sum peen ongguuksak loding uha ahizong in phone,Suahni,Social address te cihte gukhia uh ahihman in Chase bank te kineih in sum ong ngenthei, phone ongset in account ongngen theiding ci hi. Hih bang dan na tuah leh local branch ah paipah in Bank thu nei te dong masa ding ci uhhi. Chase bank tawh kisai in US kumpi thu nei ten zong encik mahmah ahihman sum kikhak te zong kidop ding kisam hi.\nJapan gam mun khenkhat leh Tokyo khuapi kiim teng 10/5/14 ni den mahmah in nasiatak in Typhoon huih pi le guahpi kithuah in nawkgawp hi. US te gaal phualpi khat ahi Okinawa tuikulh ah mikhat sita hi. Mipi tultampi in nei ngahlo in limang in om uhhi.\nTuni bel malep cini in zingciang akipan nasiatak in zomtoto ni.\nThang Khawn Pauzomi


url: =Pilna maw hauhna, koi kisam masa zaw hiam? By - Dr. Dal lian - Laibu Saal\nHome > Thuluui/Articles > Pilna maw hauhna, koi kisam masa zaw hiam? By - Dr. Dal lian\nPilna maw hauhna, koi kisam masa zaw hiam? By - Dr. Dal lian\nNitumna lam gamte hau uh ih cih pen a mawk hauh uh ahi kei hi. A pil man ua hau ahi uh hi. Japante, Korea a hauhna uh a pil man uh ahi hi. A pil manun a gam ua piangte mite’ deih theih ding kizatna tam nei dingin hong bawl uha, tuate leitung bup in ih lei ciangun amau hau seemseem uh hi.\nEi gamah zongh gamlaka na omte ih theih nai loh man hi kei leh ih gam hauh sak nading hong pe thei om mahmah ding hi. Kawlgam bang a gam sungah na hoih nono tampi piang hi. Singkung hoih tampi piang hi.\nGeentehna in: Dol kung khat $100 banga a zuak khiat pen uh a zuakna gamte’n van zat tuamtuam adingin hong bawl uh ciangin $1000 man suahthei uha, tuate pen mah Kawlgam mite’n lei kik thei hi.\nMikaangte’n bang dinga leitung bup phial na uk uh hiam?\nA tam man hi lo hi. A pil man, a khantoh masak man uh ahi hi. Namdangte’n teipi tawh thaltang tawh gaal a do lai un amau thau hoih nono tawh gaal na do ta uh ahih manin, Asia gam bup phial a khut nuai uah hong koih uh hi. India gam khawng hong uk lai un, mikaangte khat in India mi a tul vaal banga hong uk hi uha, kinaak kihtaak mahmah hi. Ei zongh amau pil bangin na pilin amau bawl theih bang na bawl thei kha lee’ng ih ki-uk sak zenzen diam? Mikaangte’n hong uk lai-un ih gam pana na hoih teng amau gamuah pua uha, ei hauh saknateng amau hauh sakna suak hi. Pilna a neite mi hausa, mi nuamsa hi mai hi. Tu mahmah nangawn in zongh pilna nei-a IAS, IPS leh dinmun saangpipi neite’n kumpi’ hausakna pen tui zatin zangh ziahziah uh hi. A vaak suk a vaak tohna a khualzinna khempeuh uah kumpi neihsa zangh uh hi. Ei dinmun saang nei lote, pilna saang nei lote’n kumpi neihsa ih zatpih thei kei ua, ih zinsuk ih zintoh na khempeuh ei sum tawh kipai ahih manin, haksapi takin ki-oma, hotel hoih khawng, an lim khawng, tuannna nuam deuh khawng ki zangh kha lo hi. Pilna in hauhna leh thu neihna hi. Pilna zong masa phot ni.\nHauhna pen a omsa hi-a, pilna pen zonna tawh kingah ahi hi. A pilsa kuamah om lo hi. Mipilte’n a kiim a paam ua nate pholhkhia in a etlawm leh kimanna nei-in hong bawl uha, mihau hong hi mai uh hi. Pasian in leitung a bawl lai-in, mun citeng ah leisung sumpiangte leh van thupi tuamtuamte tawh a bawl hi-a, ei gam khawngah zongh hauh sak theih nading na tampi om mai thei hi. Pilna nei phot peuhmah lee’ng, gilkial dangtaakin kipuuksi lo ding hi. Ih gam ua singkungte bang hiam bawl nadinga zat theih ding tampi om ding hi. Lopa ci tuamtuamte zongh kimanna nei om ding hi. Geentehna-in, nahtang kung panin bawngnawi bang daan kingah thei a, a gahte a minsa-a kikeu sak, a min nai lo-a kikang keu, cihte oma, a kung pen puanin kigaan thei hi. Ih gama om singgah tampite pickle khawnga bawl theih ding om ding hi.\nBang hanga USA gam hi zahtaka hau a hi daim?\nUSA te thusim khat in gamdang mi ahih hangin pilna leh siamna nei khat ahih naaak leh vias pia-in USA ah na seem sak, teeng sak uha, tua mipilte hangin USA khangto to hi. Hau seemseem uh hi. Leitunga mipilteng kituah khopna gam hi-a, tua teng in ahih theih zah ciatun na a sep uh ciangin gam hau mahmah khat hong suak hi. Tu laitakin ei gam ah zongh mipil, mi siam, tu-a zah tampi pha le hangh tuate’n lampi tuamtuam panin hauh sak nading hong mukhe ding uha, mi hau hi lel ding hi hangh.\nKimbawi’ Pa’n, ih Zogam a khua neute heu seemseem hi a cih pen maan ka sa hi. Manipur a singtaang mite a heu phial leh zongh Lamka zaanga hong lal suk, hong peem suk hi uha, Lamka zaangah Zomi kibehlap suakin Zogam bup etin kiamna om lo, punna om lo suak hi. Ahih hangin, a dhhuai mahmah khat in Kawlgama ih Zogam ah mi heu a cih in heu a, gamdanga peem khia vive ahih manun, mi kitawm hi. Tu-a bang ngen-a ih om uh leh Zogam ah mi om loh hun hong tun khaak ding lauhuai hi. Tawm khat teitang a kisateng, mi laka om thei ning a kiciteng, khangno thahaat dingteng, sum thalawh dingin gamdang pai ding bekbek kingaihsun mawk hi.\nTu lai-in pilna saangin hauhna bek bek thupi she lua ih hih manun ih gamun khantoh lam manawh lo hi. Mite a khantoh lai-un eite kikiam seemseem ding bang hi. USA, Canada, Germany, Australia, New Zealand cihte ih tun theih na’ng ahih khaak leh ci-in nungaak tangvaal, a khangno a khanghaam dongin Kawlgam nusia-in mi gamah sila, mi naseem, misimmawh khawngin va ki-om hi. A neu a lian, pilna nei lo, saang kah ngei lote nangawn Malaysai gam kipai hi. Tu-in Malaysia ah Zomi a kicite guak 50,000 vaal bang om ding hi kici hi. Hih mite mi vaakvaai a suah khaak ding uh lauhuai hi. Gamdang tun nop man bekbeka, Refugee dinmuna Delhi-a om mi bangzah pha hiam? Kumpite mawk vaak ngaakin inn neuno khat sungah kum 3 kum 4 om uha, a hun hoihteng uh a bei mang sak suak uh hi. Ih gam uah zongh kivaak nading om lo hi lopi. Mihing pen social being hi hangh-a, mi tampi ih teen khop ciangin ei a teeng khawmteng hang mahin kivaak nading lampi tuamtuam hong om mai hi.\nLaphuah siam leh a sak siam sanggampa Thawn Kham in “Zogam aw ke’n hong ngilh ngei kei ning. Zogam aw ke’n hong taaisan kei ning” a cih a khiatna ngaihsun lopi-in tua la sa kawmkawmin Zogam kinusia hi. Zogam kitaaisan ta hi. Tu laitakin Zogam khuate ah Zomi kici ngei loding galvan tawi pawl khat om uha, ei a tualsung mite saangin thu nei zaw uh hi. Ih Zogam uh ih khahsuah khaak ding lauhuai mahmah ka sa hi. Zogama piang saangin Zogam nusia a peem khia, zin khia kitam zaw hi. Dahhuai mahmah hi. Hihte a khohdaih theihna lampi a thei diam? Thuneite’n hong ngaihsun uh hen.\nIh Zogam a nuam theithei dinga puah ding, zuun ding ci lo-a, a nuamsa, a kizuunsa migama va teen sawmna pen KHELPILNA khat ahi hi. Ih minam adingin manthanna khat hi. Cimang dinga kisa hi le’ng kilawm ka sa hi. Gamdangah ih pai zuahzuah uh pen nuamhuai het lo thu hi. Ih Zogam uh nusia-a piakhia mi a tamzawte Zogamah hong ciah nawn lo ding uh ahih manin dahhuai ka sa mahmah hi. Taanglai Israelte zongh gamtengah kikhen thaang uha, kuama theih tham cing lo-in a bei mang uh hi. Zomite zongh gam tuamtuam ah kikhen thaang mang gawp ta hi. Kua’n hong gawm kik ding hiam? Kua’n hong kaaikhawm kik ding hiam? A zuatna gamte ah zung kha-in inn kip lo kip nei ta ahih manun, tua mite’n ciahkik ding lung ngai zo nawn lo ding uh hi. Zomite adingin supna lianpi khat suak hi.\nZomite pen koikoi ah ta lua, nuamsa lua ih hih manun ih tunnana ah khaw sak sawm pah hi hangh. Tuma kum 20 lai pawlin ei mite USA a va tun uh ciangin na seemin, sum kholin inn lamah sum khaak uha, khawpite ah inn nei kawikawi uh hi. Tu hun ciangin gamdang tung masasa a tunna gamgam uah kikhual uha, inn leh lo nei-in, zi leh ta tawh om ahih manun, a khua lui, a nu leh a pate, a sanggamte a khual zo kuamah om nawn meel lo uh hi. A milipin gamdang tung tampi a ki-om khit hangin ZOMI adingin a phattuam luatna kimu nai lo hi. Tedim, Tonzaang, Cikha, Haaiciin, Kaapteel, Laitui, Tuithang, Anlangh, Thuklai, Kawlpi, leh mun tuamtuamte panin gamdanga om mi tam peetmahin kitam ta napi, hih munte ah inn thak, building hoihpipi cihte kimu tuan lo hi. Gamdang a tung zo mi ih tam bangin ih khua ih tuite uh puah hi henla, mit a muhin khangto hulhul henla, paak singseng leh mite’n hong ngaisaang pan ding hi. Gamdang tung masasa a mangthang, sumkuang tuili khiat bang kihi ahih manin Zogam adingin supna leh manna lianpi khat a suak hi. Punjab gama Ludhiana khawpi ah inn simah gamdanga om mi khat leh nihta om hi ci uha, tua mah bangin Ludhiana khua pen a dangte saangin khangto zaw hi. Mite’n nuamsa uh hi. Mita muh theihin khangto uh hi. Mite 3 leh 4 kipawlin company phuan uha, tua company pen a mipihte’n hamphatpih uh hi.\nEi Zomite bel, ngal khaat, banga ei guaka pum hauhsak nuamte ih hi uh hi. Mi 4 leh 5 kipawla company khat bawlkhiat ding cihte kingaihsun ngei vet lo hi. Ih hauh sakna, ih pilna, ih siamnate ih mipihte’n hong neekpih, hong phattuampih uh hen la ih zar hong zo uh hen a cite ih hi kei mawk uh hi.\nSanggam Mizote tung pana sin ding thupi khat in gam itna leh gam ngaihna a neih pen uh ahi hi. Tuma kum 60 lai-in Tedim leh Aizawl pen tehkaak theih hi-a, Tedim pen thupi dek zaw phial hi ci uh hi. Ahih hangin tu-in Tedim pen Aizawl ii siakmit ciang kihi lo hi. Dahhuai hi. Khatna ah kumpi kibat loh man hi.\nBangalore khawng, Mumbai khawng, Pune khawng leh Hyderabad khawngah Colony bawl kuul lo hi. Ih gamah inn lam nading mun tam lua lai hi. Ih gamah kita lua lai hi. Inn thaat 5 ciang a lam zo dingte’n hong lam un. Ih zogam khuapite puah ni. Inn leh lo nei zihziah ni. Lo lam bawl theite’n zongh a hing dikdek dingin, tuuk leh khaal a anteh lohing kingah thei dingin hong bawl un. A lei ding bekbekin kithawi kei ni. A ciing, a piang sak dingin zongh kithawi ni, kisa ni. Ih khuapite uh kisakpih theih tham cing sak ni. Ih Zogam nuam lua ei, mundang ngai tuan khang ih cih ciat theih nadingin ih sum ih paaite uh mi gamah zangh kei ni.\nKawlgam context ah, Yangon leh Mandalay khawnga Zomite inn neihteng a man zah tawh Zogam ah inn kilam hi leh ih gaal et ciangin paak phinghphengh dinga, a lakah ih vaak ciangin, Topa hoih hi, Topa lian hi kici nuam ding hi. Manipur context ah, mun dangdanga Zomite’ inn leh lote ih Zogama kilam, kinei hi ta leh tu-a saangin a zah tampi-in hong etlawm dinga, mi zahtaakna ih ngah ding hi. Manipur gam sung mahmah ah zongh mun dang ci lo-in, ih teenna munmun, Zomite omnana-ah a thupi thei penin lam ni. Ih gam puah ni. Ih gam uah teeng ni. Africante Africa ah teeng uh hen. Kashmirte Kashmir ah teeng uh hen. Malayalamte Kerala ah, Vietnamte Vietnam ah. Tua mah bangin Zomite Zogam ah ih teen ding uh ahi hi.\nKhawdo Pawi khawng, Zomi Namni khawng ih bawl ciangin USA, Singapore, Canada, New Zealand, Australia, Germanyte ah kibawl ci-in kisialhpih nawn dah ni. Lungdampih dah ni. Zomite gam danga mi sila, mi naseem dinga a pai khiat nawn loh nading, Visa hong kipiak nawn loh nading, gam nusiat nopna lungsim neih loh nadingin, thungetna tawh phawk ni. Mi a tul a tul-a ih paikhiat hangin ih gam adingin phattuamna om kei. Zomi Zotate kitawm tuama supna lianpi piang hi.\nPilna in pung sak hi. Pilna in hau sak uh hi. Tu lai-a kibawl leitung bup in a naak zat mahmah mobile handset khawng bawl nadingin raw material tampi kisam lo dinga, a bawl siamte’n sum tawmno khat tawh tampi ngah ding uh cihna hi. South Korea bang a neu mahmah hangin hih lamsang ah thupi mahmah ua, leitung bupa 17% khawng amau bawl bang ih cih ciangin a sum ngah ding daan uh tuat zawh hi lo hi.\nS. Korea te van bawl tampi mahmah USA gamah zongh kizangh zihziah ahih manin, amau zongh ki-aangtang sak uha, kiphat sakpih uh hi. USA bang tawh kilevel pian uh ahih manin, USA tung masasa teen sawm tuan lo ahih manun, visa khawng haksa lo takin ngah ziauziau uh hi. Kawlgam khawng, India khawng, Bangladesh, Pakisatna, Srilanka pana paite bel a tung masasa teen sawm pian pahpah ih hih manin, visa ngah nading haksa mahmah hi. En le hangh, mipil tamna gamte gam hau hi mai uh hi. Amau kiangah a piang diak hi lo-a, a piang bangbang, a piang sunsun na tuamtuama a bawl theih manuh ahi hi. Africa khawmualpi bup ah bangmah piang lo ahi tuan diam? Piang hi. Ahih hangin a gam neitute a pil loh manun a piang lo bang hi. Ei gamah zongh a piang lo hi lo ding hi. Ih theih nai loh man hi kha ding hi. Ei gam pen lo khawh nading mun bang hi leh a kivaat nai lo hi-a, a lei hoih mahmahna mun hi kha ding hi. Bangzah hong piang ding hiam cih a kisuut zo nai lo hi. Ih mabaan limci kha ding hi.\nNihna ah gam leh nam itna kibat loh man zongh ahi hi. Mizote’n a gam uh keen bulomtang hi ta se leh ngaina uha, Kan Zoram nuam ci ci mai uh hi. A dangte’n bel ih gam nuam kei lua ci ci hi hangh. Mizorama om mite in ni khat in mi khat in Aizawl cih kammal zangh lo-in kam pau ngei lo kha ding hi. Aizawl pen suang mahmah uh hi. A lungsimteng uh Aizawl ah om hi. A neih a lam a gote uh a tamzaw Aizawl ah om hi. Mihing mahmah a lang saanga tamzaw Aizawl ah om hi. Aizawl ah inn neih sawm uha, a mun lemin lem ta kei leh inn lam uh hi. A neih a lamhteng uh tawh state budget teng tawh mimal inn hi-in, kumpi inn hi ta leh lam zihziah ahih manun, leitungah minam mangthang nawn lo dingte hi ta uh hi. Aizawl khawpi sungah inn crore nga crore guk ciang man ding tam mahmah hi. Lakh 30 pan 50, 60 ciang man pen sim zawh loh phial ding hi ta a, khawpi khat nuntaaknateng in nungta ta uh hi. Sumbuukte amau aa, a zuakte zongh amau mah, ameetteng zongh amau ading mah, khantoh loh nading om lo hi. Ei kiangah bel sumbuuk a meetteng vaaigam tung khin pahpah. Ei kiangah kizeek kha lo. Bang hangin Mizote hih zahtakin khangto uh hiam? Minam itna, gam itna a neih man uh ahi hi. A gam uah a teen man uh ahi hi. Zomite’n ih gam ih lei uh it taktak zo lo hi hangh. Ei innkuan in nuamsa peuh lee’ng cih tawh ki-omin mi laka om ding zongh phamawh kisa lo hi. Hih lungsim ih paihkhiat uh kisam ta hi.\nPilna masak lo-a, sum bekbek ih masak, ih masuan uh leh khantohna hong tun lo ding hi. Gamdang pai nopna natna pen uang mahmah-a, ih gamah na seem nuam lo, sep sawm lo-in, mi gamah sila banga om phamawh ih sak loh pen hoih lo hi. Pilna zon sawm lo-a, Malaysia pai ding bek bek ih geen pen dahhuai hi. Ka saang naupangte khat, tu kum 2009 in Class VIII ah hong kah Peter Lianpi a kici khat in “Laisim nuam ke’ng, Malaysia pai nuam ingh,” ci mawka, pilna a thupizia leh pilna a ngah khit cianga a ut leh Malaysia a pai theihdaan ka geenpih hi. Blue Star Academy pana pawl 10 zo khat, Pune-a Symbiosis ah B.Com kahin a zawh nading kum khat in a sapin Malaysia ah va pai mawk hi. Symbiosis pan zo hi leh nasep ngah pah dinga, Malaysia-a saangin tamzaw kha lai ding hi. Mi dang khat B.Com zo ta, M.Com kah lo-in Malaysia pai-a, tu dong tua ci om lai hi. Nung kha deuh in numei khat Blue Star pana pawl 10 zo, Pune-a 11 simlai sum Rs. 60,000 khawng a bei khit nungin Malaysia pai ding ci-in hong ciah-a, tu’n a tung nai diam thei ke’ng. Malaysia natna, Zomite’ supna, Zomite’ man thanna hi. Kei theihpih loh mi bang zahin a laisim lai nusia-in Malaysia pai ding uh hiam?\nIh kidop kei uh leh ni khat ni ciangin a mangthang minamte ih hih khaak ding dahhuai hi. Lai Siangtho Lui hun lai-a minam thupi mahmahte, empire na ngawn a nei zote, tu-in a tunna a beina uh kithei lo hi. A suan a khaak dingte uh kithei lo hi. Leitung hun sawtpi om lai ding hi leh ei zongh kituaci thei veve ding hi. Geen nop tam lua mahmah lai nave’n tu a zah tawh khawl bawl phot ni.\nSource - www.zogam.com.\nItem Reviewed: Pilna maw hauhna, koi kisam masa zaw hiam? By - Dr. Dal lian Description: Rating: 5 Reviewed By: Cinpu Zomi


url: =Bang thupisak pending :: ZOMI DAILY\nposted on 15 November 2015 at 9:45 pm Lomkholna: Article, Biakna\nMi pawl khatte in nu leh pa tungah thupha bawl leng thupha kingah hi ci in, Pasian mun ding ah a Nu leh Pa koih in a sawm a khat nangawn Biakinn Pasian kiang tun loin apia om uh hi. Pai 20:1-17 sungah Pasian in ama sangin nadang khat peuhpeuh i liatsak zawk ding deih lo hi. I nu leh pa i bawl dan ding aneu 5 na ah na gen hi. Tanglai misiangtho Abraham, Moses, Joshua,Daneil leh Jesus te tho baihin Pasian kiangah thungen masa uh hi. Korea Pastors leh thu um mite zingsang nai 4/5 in tho in thungen uh hi. A Kumpipa Dr.Cho te Upapi in zingsang nai 5 sim in no ading thu ong ngetsak den ing ci hi. Khatna ah Pasian tawh holim in thu kikum masa in.\nII. NA INNKUANPIHTE\nAdiak diakin Pasian na semte bang pawl khat innkuanpihte nusia in zanvak thei uh hi(Kamsang/free Evangelist) lawmcing mahmah uh hi. World Vison Founder Bob Pear Sen gam ah ong kipan a lawhcing in tu ni dong leitungbuppi ah lawhcing mahmah lai hi. Ahi zong a innkuan zongah lawhcing hetlo khat in ki gen hi. Atop na ah thungen hi”Topa ke’n nang ma na sem leng nang ka innkuan sung tavuan a la ding sa kha mawk ing” ci hi.\nBilly Associate in hi hang in Ministers te a khual a zin leh a ni/kha ciangtan sak in a innkuan man pua sak ngiat hi. Zomite Pasian nasem/ Mihau/ Kumpi U Liante khang kizom a sem tawm khat i om a i hih zah in i kizom kei hi. Tate tuition sap/sangsap kisapnate leh zi te annek tuidawn/niteen puansilh guan zo peuh leng hi pah ding kisa kha hi.Pasian thu leh Pasian in innkuan lungtang Pa i hih na Hoih tak en in na innkuan sung pen Pasian zom anihna in koih in thupi sak in.\nIII. NA NASEPNA\nNa nasep nate Topa ap masa in Ps 37:4-5 “Na vai khempeuhTopa ap in” ci hi. Daniel leh Joseph te a om dan a sepna ah ki\nencik pha mahmah hi. Modikai in aseplai in Pahtawina bang mah ngahlo ahih hangin citak veve in a hun a tun ciang in Pahtawi na ngah in a minambup uh tawh ngah khawm hi. Khazih nasem bangin kingaihsun in na hih na peuh ah citak in.Pasian leh na innkuan mai ah koih masa kei in.\nIV.TAWL NGAK HUN LA IN\nThukham 10 sungah a 4 na Sabbath ni tawl ngakh ni na ci hi.Hih i pumpi pen ni 6 sung nasem a ni 7 ni tawl nga ding a kibawl ahi hi. Ahang pen i gimluat/i tawlluat ciang in i heh peuh/i han peuh suaksuak thei a mitawh kitawng thei hi. Zeisu in a nungzuite\ntawh tawl nga ding in mipi lakpan na pai khia ngei hi. Na zi/na tate/na naseppihte tawh tawl ngak hun la in. Pasian tawh hun nuam zangin na pumpi tawl dam sak in. Laisim mimal kim Topan thupha hong pia hen.\nRev. Thang Za Suan\nPrevious: Tagah Kepna ~ Dr. Ngul Khan Pau\nNext: Kipumkhat nading makai muanhuai kisam ~ Sia Kung Mung


url: =Malaysia, JB ah pasal khatin mawtaw Horn atumsankhak manin temtawh dawtthuak :: ZOMI DAILY\nposted on 13 September 2018 at 12:12 am Lomkholna: Malaysia, News, Sawltak, World\nMalaysia, Johor Baru ah mawtawhawl pasal khatin lamthukhun zuilo in amai ah alutsuk mawtaw khat Horn atumsanna hangin temtawh dawtgawp thuak cih Bernama pan kiza hi. Tua dawtgawp athuakpa pen Marketing Officer khat ahihi.\nHihvai tawh kisai in thunei ahi Johor Baru South district police chief ACP Shahurinain Jais in agenkhiatna ah Sunday zingsanglam 4am hunpawl in thupiang cihi.\nMarketing Officer papen kum 40 gualpawl hi a, Jalan Datuk Abdullah Tahir lamzikpi tungah mawtaw tawh apailaitak ahihi.\nTuabangin apai laitak in Mercedes Benz mawtawkhat hong suakkhiavat in, ama lampizuih ii amailian ah lutsukziaumawk hi. Tuaciangin Marketing Officer inzong tua Mercedes Benz mawtaw pen Horn tumsan hi.\nTuabangin Horn aki tumsan ciangin Mercedes Benz sungah atuang pasal 2 te hehmahmah uh a, mawtawsung panin kumkhiapah uhhi. Tuaciangin Marketing Officer pa ii mawtawgei ah paiphei uh a, mawtawsung panin apualam ah apusuahkhiat nadingin thupia uhhi.\nTua Marketing Officer pazong mawtawsung panin pusuahloh phamawh ahih manin, apusuah khiatleh pasal 2 te lakah khatpa in temtawh nadawtpah lianhi. Agil, akhut leh apumpi muntuamtuam ah dawtsakgawp hi.\nVideo: A marketing officer was stabbed several times by two men for honking his car horn in an incident here last Sunday. Johor Baru Selatan district police chief ACP Shahurinain Jais said the incident occurred about 4am while the victim, aged 40, was driving along Jalan Dato Abdullah Tahir.\nTuakhit ciangin adang pasalpa inzong amaitang 3 veitak akhuttum tawh tuppheisak leuleu hi.\nTuabangin Mercedes Benz sungah atuang pasal 2 te’n uhamkhin, kum 40 aphakhinkhat zawhthawh thutawh abawlsiatgawp laitak uh Video Clip akizaihkha zong omin, Social Media ah ki thehzakpah zihziah hi.\nNST te pulakna ah tua Marketing Officer ii a mawtawzat pen mawtawhoih atamman mahmah Ferrari mawtaw ci uhhi. Adawt mi 2 te lakah khatpa pen Chinese minam kici a, tuapa in temtawh agil, apumpi muntuamtuam adawtgawp ahihi.\nAdang khatpa pen Indian ahih keileh Pakistani gammi hiding in ki ummawh a, tuapa in amaitang atupsakgawp ahihi.\nMore: Malaysia, Puchong ah zatuizang papi khatin kum 5 aphapan atapa temtawh satlum\nTuabangin abawlsiatkhit uhciangin taimang vingveng uh a, tulaitak Police te’n akansan laitak uh ahihi. Social Media tungah pawlkhat in Johor Baru pen “Cowboy Town” hi ci’n ciamnuihbawl uh a, pawlkhat in mawtaw Horn tumzong sihtheihna hi ci’n ki ciamnuihbawl hi. Malaysia gamsung ah thukhun zuilo in gitloh gamtatna tamlai mahmahmawk ahih manin, kidop siamding thupi mahmah hi. Sawltak #zomidaily\nPrevious: Kumpi suahtheihna lampi\nNext: I annekte gawivui in ne lehang i phattuamna dingte ~ Hang Cin Hau


url: =John Thumna 1 (3 John 1)\nLaithak A thumna (The Third Letter of John)\nJohn Laithak A thumna sia, “Pawlpi Upapa” ii, pawlpi lampui Gaius tungah a thaak ahi hi. Tapidaw dangte a huna hangin, hi lai atpa in Gaius pok a, taciang Diotrephes a kici pa huvau kidop natu in hil khol hi.\nGauis Pokna 5-8\nDiotrephes Kinialnamna 9-10\nDemetrius Kinialnamna 11-12\nJohn Thumna 1\n1Upa pa tung pan —\nKa it tatak ka lawm Gaius tungah lai kong thaak hi.\n2Ka it ka lawmpa awng, thaa lam ah ki mangthei ci in kong heak bangma, na theampo ah na maa pai in na ciidam natu in thu ka ngen hi. 3Thumaan sungah a nungta tawntung na hi bangma in Tapidaw suapui pawlkhat hong theng a nang sia thumaan thu sungah takkha hi ci in hong son ahikom ka lungdam mama hi. 4Ka tate sia thumaan sungah nuntakna nei hi ci in ka zaak sangin, hong lungdam sak zaw thei a dang bangma a om bua hi.\n5Ka it ka lawmpa awng, Tapidaw mipui khualmi a hite tung ngangawn zongh ah thumaan takin na naseam hi. 6Na itna thu teng amate in hi sung pawlpi tungah hong ko uh hi. Amate khualhawna sungah Pathian dei bangin a paitan thei natu in na hu in. 7Banghangziam cile amate sia Christ atu naseam tu in khualhaw uh a, thu um ngawlte tung panin huna zongh saang ngawl uh hi. 8Tua ahikom ei Tapidawte in hi mihingte sia thumaan thu atu a sepna sungah ih seppui thei natu in, ih hu tu hi.\n9Pawlpi tungah laithak tomno khat ka at hi, ahihang amate ih lampui a suak nuam Diotrephes in kei ii ci bang sia hong thupi sim bua hi. 10Tua ahikom kong pai ciangin ama ngamtatna theampo ka phawk sak tu hi. Ko thu a cizaat huai a hong sonte le leeilot thu a sonte ka pholaak tu hi. Ahihang tateng bek sia ama atu in kicing sa ngawl lai a, Tapidaw suapuite hong pai ciangin saang nuam ngawl a tabang a saang nuam khat po a om ngangawn tho in biakinn pan hawlkeak lai hi.\n11Ka it ka lawmpa awng, a pha ngawlte zui heak vun a, a phate zui tavun. Thupha vawtte sia Pathian neisa hi a, thusia vawtte sia Pathian a mu ngawlte ahi hi.\n12Demetrius sia mihing theampo in phat son hi; thumaan thutak thu in ama phat son hi. Tua bek hi ngawlin ko zongh in tetti ka pang thua uh hi. Tua hi a thumaan son ka hi uh sia note zongh in na he uh hi.\nA khakbel Kipaupuina\n13Kong son nop tam mama om ahihang lai taw kong at nuam bua hi. 14No taw kimu pal tu in lametna ka nei a, tua hun ciangin maitang kisi in ih son tu hi.\n15Thin nopna nga tavun.\nNa ngualtamte theampo in paupuina kam hong thaak hi. Ko ii ngualtamte zongh maitang kisi in na paupui sak vun.


url: =MY STORY- The Rebel: Khanglui paunak in\nKhanglui paunak in\nnumei thu leh logam thu in ki thangpai pen, kiheh suah pen, ki khasiat lawh pen a cih ahih mah bangin, upa Am Awn leh Cin Thang kikop in Thual Vum thah leh mat, neih leh lam, theih leh siam lamah zong pha lo ahih man uhin a el bawl tham lo-in innpipa pu Khup in bangci leh a gawi thei ding hiam, ci-in a hanciam uh hi.\nTuabang hun laitakin sahang khat laang in sial a nee nee hi. Tonzaang. khua zaangpi in tua sahang a ki sawm hi. Thauneite in thau tawh a pang uha, thau nei lo mipi teng in tua sahang a hawl uh hi. Tua sahang laang a omna in tu-a Havom nuai teng ahi hi. Tua sahang laang Thual Vum nau pu Tut Za Lian in a man hi. Tua ciang in upa teng in pu Tut Za Lian pen pu Thual Vum nau hi-a, a inn uh tun loh a sawm a lawm, a beh a phung a u anau teng uh tawh sahang a aai ding uh hi. Tua hileh innpite leh ei upa hausa dang te inn dai ding hileh, cih a theih uh ciangin pu Khup, Hau Cin Khup a hopih sim uh hi. Pu Khup in zong, kua mat kua mat hi ta leh, innpi tut ding a ci-a, innpi a ki tun hi.\nAhih hangin a aihna, a khim nadingin sial pen Thual Vum te sial laikaang a mat sak a zatsak veve uh hi. Tua sahang khimna tawh kisai a bei kheempeuh teng Thual Vumte sik ahi a, a min pen innpite in a tang ding ahih ciangin, Zong Thang in tua a sa aihna uhah a nuai-a, a la phuahsa a sut hi.\n(1) (a) Khuamual lumsuang cian tungah va bang tuang ding aw gual banzaal ka kawm lo ee\n(b) Gual banzaal ka kawm lo ee, gual namtem ka kuah lo ee, ci-in a la phuahsa a sut hi.\nZong Thang in hih la a sut ciangin innpipa heh in Zong Thang a vua hi. A vuak zawh nungah: “No, Tawm Gingte ki phasak; zi ma nuamte, zawlgai nuamte na ngai tadih un. Tu nung siah no Tawm Gingte in zawl na ngaih uh leh sialpi, zi na maak uh leh sialpi leh zabo, beh dangte in zawl a ngaih uh leh zabo, zi a maak uh a sialpi, tua ci bang in hong gawi tuam ding ka hi”, ci-in a tai gawp lai hi.\nTua ciangin Thual Kham in: “Hau Cin Khup ong tua cih sam kei ve, ong khasia vanglak le ung na khua phel khat ko aa hi lo maw,” a cih leh, Hau Cin Khup in tam khat a ngaihsut khit ciangin: “Himah ei, khial mahmah ing ei”, ci-in a zu neek Zong Thang a hawh hi. A hih hangin kilungkim thei nawn lo ahih ciangin hih bang in a vaihawm uh hi.\nTonzaang khua lui khua laiveeng Thual Kham innah Tawm Ging beh sung a upa teng ni thum sung lo kuan lo, singpua loin a ki kum uh hi. Tawm Ging beh teng peuh mah leh tanu khak mak leh tuu leh tate teng tawh: “ Sim ih suah leh suah khat, Mal ih suah leh suah khat, Vai ih suah leh suah khat, khe khat tawi khut khat tawi bangin lai khia ding hihang; ih tun tunna -ah ih maakpa Cin Thang hausa sak ding hihang," ci-in thu ciam in sial khat a ban uh hi. Tua hun laitakin Tonzaang khuapi khing keii-a, ki lungleeng mahmah hi. Thamloin khua taw pan sakhi khat khua sungah hong tai to-a, zaang tung dong a tai suak hi. Tonzaang khuapi kitam kham pet mah ding hi, ci-in ki lung kia peuhmah hi.\nTua ci banga, innpipa leh hausa upa teng khuak na liang a, a om laitak uhin, upa Am Awn tapa Khai Tuan leh upa Cin Thawng tanu Vung Khaw Zen kiteeng uh hi. A Cin Thawng zi Nial Niang leh Thual Kham ki unau uh ahi. Tua bang-a, ki nai dim diam ahih mah bangin, Am Awn in a tapa' sungpa Cin Thawng na zo hi. Cin Thawng in a sungpa Thual Kham na zo sawn hi. Tua ahih manin a thuciamna uh a ki pelh hi.\nTua ciangin Thual Kham in: “Thual Vum aw, tawp hoh peuhmah in”, a cih leh, Thual Vum in: “Saipi ha paaksa, ngaltang ha paaksa tum kik ngei kei, pasal hih zahta-a, sial ban lianga thuciamsa tawp ni nei lo ding hing. Hong zui nuam teng in hong zui, hong zui nuam lo teng khawl un”, ci-in khuavong lawmpi, sawmpi khawlhna innpi kulhpi, hualcial tawh lo gam (1) Seekken nai,(2) Seekken gamla, (3 ) Khauzaang tung nung, (4) Khauzaang nuai nung, (5) Laitang, (6) Gun ngah suk zaang cial thum pha, (7)Tonglui, (8) Suang lo, (9) Pal zaang bun lei leh, (10) Ciak lui bal lel, tu-a teng pen taanglai a Hong Thual in Lamzaang innpi leh lo gam teng Seel Tawng suan sawn a sanggam pa Thual Suan leh a tapa Zong Khamte nusiat mah bangin Thual Vum in a sanggam pa inn tuan nai lo Neng Gin nusiat leu leu in Kawlzaang lal ding in a ki thawi hi.\nTua ciangin Tawm Ging sungah Thual Kham ngai teng ciam peel in, a tanu khak uh Bawmkhai sunga Kam Vial suan teng tawh a khawl kik uha, Tawm Ging sungah Zong Thang, Thual Vum tanau huaiham teng leh;ta mo khak Bawmkhai sung a Hang Dam suan teng tawh beh tuam tuam in inn sawm leh lawm pawl khat tawh a kigawm in inn (40) bang daktal tum viau viau in lal khia in, Kawlpi gam Kanki (Kangyi) Thazakong a tung uh hi. Tua lai-ah Goih Ning pasal Lam Kam a maakpa hausa sak in nuamtak a teeng uh hi.\nTua ci bangin nuamtaka, a teen hun laitak uh in a pa Zong Thang leh a tanu Vung Vai pen tua lai munah a si hi. Limtakpi in aakgia sawnkaai tawh tang ngeina mah bang in a kivui a, Thual Vum in a nuai-a, la dawng (4) na phuak hi.\n(1) (a) Kawi tawh lai lak ciau lui lumsuang khua mualah khawl vum tah ee;\n(b) Khuamual tulnah liap silsial ee sang sum lu vau paak bang ee.\n(2) (a) Taang ka langlam bahkhi vui cing thai ang nun thei san bang ee;\n(b) Sangcih kaap leh sesum lam aw gual tawh tan bang kim ing ee;\n(3) (a) Pupa siam sinthu ka zuihna zin in ka tong sang thei ee;\n(b) Zata'n om lai a vei leh aw ka siangah tuang tung hi ee.\n(4) (a) Phung in neek gual in neek tah ee mual tulta bang heu ing ee;\n(b) Mual tulta bang heu ing aw ee phuigua bang dawn suang lang ee.\nPosted by Kamzalian Tomging at 00:20\nLabels: FAMILY, tawmging, ZOMI


url: =Naupangno khat anukik in zawhthawh thutawh tuisa dawnsak in, amuk kangdeugawp :: ZOMI DAILY\nposted on 14 February 2018 at 12:54 am Lomkholna: Malaysia, News, Sawltak, World\nMalaysia, Negeri Sembilan State sung aom Lenggeng khuasung ah numeino khat anukik “Stepmother” in tuisa dawnsak ahih manin, akam amukteng kangdeugawp cih NST pan kiza hi. Nungkal Monday ni in anukik in tuisa mawkmawkzong ahilo, tuisol velvel “boilding hot water” pen zawhthawh thutawh adawnsak cimawk hi.\nHih numeino pen tankhat “Standard One” akah laitak ahihi. Anu leh apa kikhen in, apa in zikik neihi. Ahi zongin amau unaupen apa leh anukik tawh omkhawm uhhi.\nNumeino ii anu taktakpen in atate tetawh kithuahkhawm dingin ani te innpanin alak ciangin hihbang in anukik in tuisa zawhthawh thutawh adawnsakna hangin amuk akatlam ki theikhiapan hi.\nAnu taktak penin agenna ah ka tanu tawh Weekend hunzangding in kavadawn ciangin amuk akatdeulam katheipan hi. Tuaciang in bang nacihna hiam ci’n kadot ciangin ka nukik in zawhthawh thutawh tuisa asol velvel hong dawnsak cihi ci’n anu taktakpenin genkhia hi. Tua numeino pen Kuala Lumpur Hospital sung aom naupang zato Pediatric Unit ah kilumsak hi.\nNumeino ii anutaktak pen biakna sangsia “Religious Teacher” khat hi a, numeino ii anukik in hihzahliang in gamtat asiading in ka ummawh khakei cihi. Tuabang in atanu tuisa adawnsakna hangin amuk akatlam atheih ciangin Police Report bawlpah hi.\nHihte nupa pen 2011 kumin akikhen uh hi a, ta 4 aneihkhit uhciangin nupa akikhen uh ahihi. Akikhen laitak in anu in nasep kician neilo, sumlepaai hamsatna hangtawh thunei te’n atate pen apa kiangah kemsak uhhi.\nApa in 2016 kumciangin zikik nei a, anukik un naupangte pen itlo in bawlsia mahmah cihi.\nHihvai tawh kisai in Dang Wangi District Police Chief Assistant Commissioner Shaharudin Abdullah inzong naupangno ii anu in Police Report hongbawl mahhi ci’n genkhia hi. Ahi zongin tua Police Report pen Nilai Police te tungah ki apsawn in, tuapanin athu kancianna kineiding hi ci’n genkhia hi.\nLeitung ah nukik aneikha te lakah nuam asapen ki tamgen lualomawk hi. Sawltak #zomidaily\nPrevious: Malaysia, PJ sung aom EPF Building meikang, innsung ah nasem mi 527 te ahunlap in ki honkhia\nNext: Indonesia, Bali aom Mount Agung meimual puakkhamkik leuleu


url: =Bonn Museum hawhna (1) ~ CS Khai :: ZOMI DAILY\nBonn Museum hawhna (1) ~ CS Khai\nposted on 28 May 2010 at 2:56 pm Lomkholna: Article, CSKhai\nMay 20, 2010 ni zingsang nai 9 in Professor Frau Wennekamp leh sangnaupang 20 Bochum pan in Bonn zuan dingin Meileng tawh ka pai khia uh hi. Nai 2 sung meileng Regional Express tawh ka pai khit uh ciangin Bonn ka tung uh hi. Bonn ah mu nop tuamtuam en dingin khuasung ah ka vak kawikawi uh a, tua te sungah Bonn University zong ka en kha uh hi.\nBonn University pen 1689 kum in ki phut/ ki hong a, Germany gam bek hilo, leitung University Top Ten te lak ah khat in ki hel hi, ci in ka Professor nu in hong gen hi. Tua ciangin Zonet a, ka laisim ngeikhat phawk ka hihman in, ka nui simsim hi. America ten leitung a, University minthang te, a hoih pen te, (The Best University) te a gen uh ciangin, a vekpi phial in USA gam sung ah om in gen uh a, Germany ten a gen uh ciang in, Leitung ah University hoihpen Top Ten te lak ah Bonn University zong khat ahihi ci zel uh hi. Koi zaw thu dik hi ding hiam? USA te gen maw, Germany te gen, koi zaw thudik hi ding hiam? Ngaih sut zawh hilo hi. A hi zong in ka ngaih sut thu in, The Best cihin, khiatna (Interpretation) a tuamtuam om hi khading hi ka ci hi. The Best cih ciangin a Building te, sanghuangte a gen nuam uh hiam? a hih kei leh bang a gen nuam uh hiam? Education hoih pen a ci nuam uh hi zaw ding hiam? Education a hoih pen ahih leh bang Field, gentehna in Science, Biology, Theology, cih ban in ngaih sut ding hong om tohtoh takciangin A HOIHPEN a om thei taktak lo ding ahih na thu ka phawk thak hi. A hangin University pawlkhat gtn. in Science field ah a hoih pen a hi phial zongin, field dang ah a hoih pen hi zolo zel ding ahih man in, the best cih taktak a om thei ngeingei lo ding ahih lam ka phawk hi. The Best cih kammal pen a gen khiate tung ah ki nga hi lel a, a hi zong in a hoihpen taktak cih bang a om thei ding hilo hi. Amerika te a maumah a hoihpen in a ki ngaihsut bang mahin, Germany, Britainte, Norway etc. te in a mau mah a hoihpen a pil penin ki ngaih sun uh hi. A taktak in ci le hang a mau le a mau a ki ngaihsut na uh hi a, a hoih pen cih a gen theih ding kua mah om tuanlo hi. Hih thu tung tawnin Zomi te in ih ngaihsut ding, ih lungsim ih bawl phat ding pawl khat ka pu lak nuam hi.\n1. Mikangte khempeuh a pil dingin ki ngaihsun kha: Mikang khempeuh pilkimlo\nZomi te bek hilo, Asia mi le Africa mi a tam zaw te in Mikangte a hihnak uh leh eite sangin pilzaw, siamzaw, hauzaw in ngaihsun ih hih manin ih tunget den hi. Khial tuanlo hi hang. A maute hangin eite in khua ih muh lawh a, ih mit a keuh hong suak hi. A hi zongin mikang hai tampi tak mah na om veve a, mikang vakvai zong tampi tak mah na om veve hi. Khatvei gunpi geikhat ah mihau pa in Alu (Potatoe) cin ki pan hi. Khuakhal hun sung teng alu tuha, limtak in na sem hi. A hi zongin tuk hun ciangin guah hong zu a, tui hong khang ahih manin, a tuhsa, Alute tui in taimangkhin hi. Alu lak hunin lakding bangmah nei lo hi. Tua bang haksatna tuak hi na pi in kum 10 sung, kumsim in gun pang ah Alu tuh thithe den hi. A nasep zawh kum 10 hong cin ciangin, mihaupa in a ngaihsutna hong khel hi. Kum simin Alu tuh den ing a, citak tak in na sem hina pi ingin, bangmah lawh cing thei mahmah lo ka hih man in, ka ngaihsutna kakhelding kisam hi. Hi bangin Alu ka cin sangin hih gunpang ah, Vatawt khawi leng hoih zaw dinghi, ci in vatawt khawi hong kipan hi. Khuakhal hun hongbei in, tuk guahzuk hun, tui khanhun hong kipan ta hi. Guahtui hong khan ciangin, vatawt te in nuamsa in, tuitung ah lam ngeingai uh a, tui khangin amaute ngawngkai sak zolo hi. Vatawt te tuk hun sungin punpi in pung a, mi haupa in kum 10 sung, Alu cinna hang a, a sup sum le paai te vatawt kum khat bek a khawina tung panin ngah kik hi. Ih thu ngaihsutna, ih khel masiah, bang mah ki khello ding cih hong phawksak hi. Zomite a pil dingin ih ki ngaih sut leh mipil te hiding hihang, mi hauding in ih ki ngaihsut leh hauding hi hang. A kipum khat dingin ih ki ngaihsut leh ki pum khat ding hi hang. Tampi tak gending om lai in teh. Hi lai ah ih gennop bulpi in, Zomi te sangin Mizote, Kawlte, Mikangte peuh a pil zaw, a siamzaw in ngaihsun lo ding hi hang. Mizote, Kawlte, Mikangte, a mau le a mau mipil in a ki ngaihsun te uh ahi uh hi. Tua bang a ki ngaihsutna lungsim te in, a lungsim uh na hansuah den a, a omom na mun uh ah, kisuanglo in, a gennop uh gen ngam, paungam uh ahih manin, ei sangin a pilzaw, a siamzaw a, a ngaihsun kha ih hi zaw hi. A taktak in Zomi, ih pu ih pate, a pil bek hilo in, ciim mahmah lai uh hi. Mizote, Kawlte, Mikang te eisang a a pilzaw ding a ngaihsutna, slave mentality, sila lungsim pen ih khelzawh na ding in hanciam ni. Tua bang lungsim khelpak ding, thakhat thu in a piangzo ding hilo hi. A hi zong in a hi thei ding thu ahi hi. Zomite mi pil, misiam, miciim, mi hoih, ki pumkhate hi hang ki cici phot dih ni. Tua bang ih ki cihcih nate in ih theihloh kalin Zomite mipil, misiam, miciim, ki pum khatte hong tangsak/suaksak ding hi.\n2. Mi kiphasak, mi kisa thei Germante:\nGerman mite pen minamdangte tawh kibanglo in, ki ho khakding, ki theih khakding haksa mahmah hi. German pau tawh ih pau kei leh, ih theihnop thu khat dot ding zong baih lo hi. Amau bek mah hi a kisa te a hi uh hi. A mau pau tawh a paute bek thupi sim uh hi.1386 kum in The University of Heidelberg ki hong a, German University te lak ah a upa penpen a hihi. October 12, 1492 kum in Spain mi Christoph Kolumbus in USA gam muh khiat hongkipan hi. German mite gen theih ka zak thu khat in, USA leitang a kisat ma, a pian ma in ko Germany gam ah leitung a pilna sangpen Ph.D, Doctor ciang dong sangkah theihna, University neizo hi ung ci thei uh hi. A gennopna uh ahih leh, Ko mimasa te hi ung, thupi na sak mahmah uh USA te khawng zan mahmi hi a cinuam tawh kibang hi. Tua bangin ki phasakna, ki liatsakna, kisak theihna lungsim neiden uh ahih man in, leitung galpi khatna, nihna te a mau hangin a piang khiahi, a ki ci thei thu a hi hi. Galpi nihna ( II World War) a ven khit, Germany gam om zia, Bonn Museum ah ka mu kha hi. Inn le lo tampi, a vekpi phial in kisia a, mi hing a theihsa, vui zong ki vui zo nawn lo in, lam kim, lampam ah, uino si, akno si bangin om zelzul uh hi. Nupi tul 300 (Sang thum) te pasal te zong galsung ah si khin uh hi. Pasal tampi galsung ah si a hih manin, numei te in na a seploh uh hong phamawh ta hi. Pasal na sep, numei nasep cih omlo in, numeite in Germany gam puahkik nadingin na sep hong kipan uh hi. Tua a hih man in German mite in Frauen Macht ( The Power of Women) cih thu cin khat na nei uh hi. Germany gam hong lamkik pen Numei te a hi uh hi, ci uh hi. Galpi nih na lai a, vut le vaisuak Germany gam tu hun ciangin gam thupi leh gam hau, tha khat thu in hong suak kik uh hi. German ten a gen theih uh thu khat in, Amerikaner te in ka inn, ka lo uh, ka setzung (industry) te uh, ka pu ka pa te uh hong thahsak theih hangin German mite Idea (Idealismus), pilna nate pen hong suksiat sak theilo ahih manin, tu ni in vut le vai suakkhin sa, German pen tu a na muh bang uh hi, ci uh hi. Galpi nihna hun in vut le vai suakta leh tu in genzawh loh in khangto in gam hau, gam thahat hong suakkik ta uh hi. Hih thu hangin ka phawk thu in, Mi namdangte a pilzaw, a siamzaw in ngaihsun tuan kei ni, Zomi ki phasak lo in, Zom hihna hangin kisa thei mahmah lel ni. Ei a ding in ni hong suah hun om ding hi.\nZop laiding, Bonn Museum thu pawl khat…..\nPrevious: Gualzawhna Ni Suak Ding ~ Pu Zam Khan Thang\nNext: Nashville Khualzinna ~ Dr. Ngul Khan Pau


url: =Dam lai pahtawi :: ZOMI DAILY\nposted on 6 April 2015 at 1:31 am Lomkholna: News, Suanno, Zomi\nItna kamkhum zanuamlo kuamah ih om kei a, pahtawi utlo zong ih om tuan kei hi. Pil ta keileng piltak ciai ong kici leh ih lungdamin ih maitai a, hoih keiphial lengzong hoih tak ciai ci-in hong kiphat leh kinuam mahmah hi.\nEi Zomi sungah ih kisap mahmah khatin kipahtawi siam ding ahi hi. Ih pahtawi nop a tuam, ih ko nop a tuam cih bang a ih neih/khen loh ding thupi hi. Pawl khatte pen a pahtak khat pahtawi nuamlua kisa, midangte zakdah khawpin a pahtawi ki om thei hi. Midangte zakdah dinga na pahtak khat na pahtawi pen pahtawi na man hilo hi cih phawk ding kisam zel hi. Tu laitak ih Zomi sungah ih ngaihsut dingin minam lungsim/beh lungsim, pawlpi lungsim cih bangte ih neih loh ding a thupite lak ah kalmasa ahi hi. Nang pahtawi nop pen na behte,na pawlpite bek hi’n a dang beh/pawlpi khat pahtawi dingin hong om ciang lah pahtawi nuamlo zel cih dan lungsim ih neih leh kipum khat ding haksa mahmah ding hi.\nTua hilo in pahtawi nuamin ih kisik ciang ih pahtawi nop pa/nu ih lungdam koh nop pa/nu a nuntakna Pasian in a lak ciang ih pahtawi hang a mawk napi hilel ding a, tuisung kampau ih bang lel ding hi.\nPasian in Zomite a ki mudah dingin hong tuambawl deuh cih hi tuanlo hi. Sih khit ciang kiphawk pan ding leh ki-it pan dingin hong deih tuanlo hi. Khialhna, mawhna neilo kua mah ih om kei a tua ih khialh/mawhna te ih maisak ding a thupi ahi hi. Ei leh ei khawng khial ngei keng ih cih leh Van a om Pasian in hong thei veve ding hi. Kuamah mawhna neilo ih om kei a, ih nute sungpan in a mawhsa a piang vive ih hi hi. Ih nisim nuntakna ki ngaihsun pha kikkik leng ih gamtat luhek, ih mukpau kampau nate pan khialhna tampi/mawhna tampi ih bawllam kithei mahmah hi.\nNang/kei tung a hong mawh khat ih maisak zawh ciang Pasian in zong eite mawhna hong maisak ding hipan hi. Ih\npahtawinop/it khat pen kong pahtawina hi ci-in ama thanemna teng gengen mawk leng a pahtawi ih suak thei diam? Tua ahih manin pahtawi nuam peuh leng haksa lolua hi. Pahtawi nuam peuh leng huatna,elna,hazatna lungsim khempeuh beilel hi. Ki pahtawi siam dingin han ciam sawm ni hun leh niten mual hong khupsansan ta, it leh ngaih tampi’n mual hong liamsan in eite zong ih hun leh nite bei diaidiai ta hi. Ih nuntak laimahin ki-it ding leh ki pahtawi ding Zomi a kuama peuhin han ciam ta ni. “Dam lai pahtawi” ih dam lai mahin kipah tawi ni. Ka Zomi pihte ka lungsim khempeuh tawh kong it hi cih hong phawk sak un.\nPrevious: ISIS te in Damascus aom Refugee Camp ii 90% ukcipta\nNext: Ka sungthu kiukhat (1) ~ Deih Tung\nZalui/ Haiciin luitui gawmtuah Committee nasep khiatna (25 Nov 2017)\nJapan ah papi khatin atapa kum 20 sung innsung ah khumcip


url: =Genzawhthu-maw? ~ Pu Zokhai :: ZOMI DAILY\nposted on 28 February 2016 at 7:00 am Lomkholna: Article, Zokhai\nWritten on 14 June 2012\nGenzawhthu-tawh kisai-hiam, Thumaanthutak-tawh kisai-hiam\nInternet asimzo, hunpiazo, leh agelhzo zawdeuhteng-pen gampualam-a Zomite atampen ahihi. Leitung gam khatna atung khinsa pan-a laaigelhmi tampen-hi. Tualo Malaysia leh Delhi pan-in akicithei zawdeuhteng-in gelh taangpi uhhi.\nZomite ataangpi-pen laaigelh ciang-in “maaitang kituah-a kihona hilo” cih lungsim-tawh uut-uut agelh om-a, mimal mahmah phin-giap, ko-ek, gensia-suk, zahkogawp cihdaan azangh mihaii pawlkhat zongtawh groups kizangh khawm-hi.\nGam thumna ahihkeileh leitung gam khatna atungsa Zomite’ laaigelh adiak-in enpha lehang amau’ tunna gam-a ateeng ding-a kilawmlo zahdong-a tualniam kiphinna tamthei deuh-hi. Gam nihna-ah a-om laai-in thumaan genngam, pil-om, thukhual-tawh kisuun hi-kimlaai gam thumna atun ciang-in alaaigelh leh akampau, agamtatte hong kidang, nidang-a u-meel nau-meel atheidaan hinapi u-meel nau-meel thei nawnlo, minam kipawlna-ahzong mun a-ngah keileh langpanpah, mun angahleh adangte elbawlpah cihbang-in mihing zialehtong honpi-khat akikheel I-mu thei-hi.\nHih thusunna-pen minam, biakna, tualsung kipawlna paizia akilawm bang-a kalsuan theih nading deihna bulpi ahihi. Zomite Kipawlzia naakpi-in kisam laai-a, kipawlna a-omleh adang kipawlna peuhmah elpah, langpanpah, gaalbawl phial zahdong kitung pahpah-a, minam cidam theilo-hi\nGentehna-in, Malaysia-a ka’ om laai-a ka’ ki-itpih ahihkeileh ka’ it mahmah khat-in kei’ omna mahmah hongtun ciang-in kei-tawh holim manlo, kihawh manlo cihbang-a hun kipiak manloh kaalsung-in agen kiva mahmah pawlkhat-tawh tua ka’ itpa/nu ana-kithuah man-in tua mi-in kei hong elbawl nading thumaan hilo, ngeina hilo-hi. Atom-in, nangleh kei’ ki-maaingaapna a-omsa, I-kilawmtaatna a-omsa-pen kei’ kampau leh kei’ gamtatna ngailo, enlo-in kei-tawh na’ kimuh ma-a mi khat-in, “tua Zokhai-maw, ………….” ci-a hongki gensiat man-in nong’ elbawl, nong’ lanmuhpahding (kei’ ngaihsutna-ah) thumaan hilo, akilawmlo ahihi.\nHihbang kikheelna anei Zomi tampi om-a, tua’ tung-ah laaktheih thuguipi khat-pen hihbang-in ka’ ngaihtuah-hi;\nZomite ataangpi thumaan tung-ah dingkip lo-in, meeltheih-hiam, naahuai-hiam, kimuh masakpih-hiam khatpeuh’ thugenna tung-ah ding zawsop uhhi. Lengtong Kaam Kheen-in, “ka’ sial-pen …..pa’ hongguuk ka’ mit-a ka’muh hi-in, ahihang’n Maang Lian Kheen-mah ummawh zaw-ing” ci-a ciamnuih thupil agen-pen Zomite’ sung-ah ki-paksak lua-kha ahidiam ci-in ka’ ngaihsun-hi.\nMakaai khat-in gentehna-in kipawlna paulamh-in sum ngen cipak-ni. Thumaanlo, adiklo ahih thei gige napi-in tua makaaipa-pen I-maaltheih, I-naaihuai, I-lawm khatpeuh ahihnaakleh haiigup teeltaal cihbang mi om-a, gentehna mah-in, makaai khat-in na-hoih asep, mipi’ suplehbaaina lawhlo, Zomi min kizaak nading haanciam-a abawl-pen tua-mi I-naaihuai ahihlohziak, I-meeltheih ahihlohziak, panmun hongpiaklohziak-hiam khatpeuh-tawh “hoih” cih thei gige pipi-in siatgen denkeei, elbawl, langpan cihbang minam sung-ah dahhuai tak-in kimu thei-hi.\nGam nihna-ah a-om laai-in thukhual bangdaan-in Zomi-mah ci-kengkeng, kipawlna-mah ci-gamgam, minam-mah ci-giapgiap, kipawlna makaaite lawmbawlthei, kitahthei hiteeisaam napi-in banghang-in gam thumna atun ciang-in Zomi honkhat kikheel uhhiam? Ahihkeileh kikheello-in amau’ hihna taktak hong kilangh hizaw-hiam? Ahihkeileh gensiat akiva mite’ genna tung-ah ding/kinga uhhiam? Hihte I-suut ciang-in kipilsakvaai asa-zong ki-om dinghi, ahizong-in alawhtaak I-deihpen; “Thumaan leh apiang khinsa thutak (truth & reality) tung’ah kei ka’ding-hiam ahihkeileh gensiat kivate’ thugen tung-ah ka’ kinga-hiam ahihkeileh ka’ zialehtong maantak apulaak hilel ing-e” ci zawding I-hiam cihthu mimal kimciat-in kidong theilehang thusia-tawh kigamla tuamding deihna bulpi ahihi.\nHihthu banghang-in deih I-hihiam cihleh gensiat leh misutuah akiva mite’ tung-ah makaai tampite akingak man-in kipawlna-in muiibunh ngeilo-a, kipawlna cihcihleh kikhenna suakden tawntung-hi. “Zotawi Lianu” sung-a Khualpu-in, “kipawlna omkeileh kipawl-thei zaw-ni,” acih bangkeek-in thumaan leh apiang khinsa thutak tung-ah I-kingakloh man-in kipawlna-pen kikhenna, kideiidanna, kituambawlna, leh ki-gimhuatna ciangdong tungto pahpah-hi.\nZomi minam athahaat nading-in kei’ muhna-ah makaai hitaleh taangpi hitaleh thumaan leh apiangkhinsa thutak tung-ah kingakna thupipen ding-in ka’ seh-hi. Kipawlna himhim-ah I-maakpa’ makaihziak, I-sunghpa’ makaihziak, I-nuphalpa’ makaihziak, I-pawlpi mipihpa’ makaihziak, I-behpa’ makaihziak, I-khuapihpa’ makaihziak cihte cianglel-tawh kipawlna aki kalsuanzeel man-in kipawlna-pen “Khualpu” cihtak-in “kikhenna” suakden zaw-hi. Atung-a nengnengte’ ziak-in thalawp, thadah cihte-pen bangbang kipawlna kiopeuh-ah anawngkaaipipenpen hi-a, hihbang kipawlna ataangpipen gensiat leh suktuah akiva mite’ kampau tung-ah tampi kinga-hi.\nTua ahihman-in minam kipawlna, biakna kipawlna-a kipan kipawlna khatpeuhpeuh-ah “Thumaan leh apiang khinsa thutakte’ tung-ah dinkip theihding” thaguipi khat hi-a, akiva mite’ thugenna, mite’ suktuahna, mite’ gensiatna peuh-tawh thukhenna leh lungsim piaksukna-tawh I-kalsuan laaiteng minam genloh I-beh, I-innkuan nangawn-ah kipawlna aliim-avaang kimu peuhmahlo dinghi.\nNupa kilemkeileh tua nupate’ panlaakna kipawlna-ah meelmuhding adeihhuai tampi omlo dinghi. Nupa kilem, nulehpate leh tate kilem, tualsung, biakna, kipawlna sung kilem, minam thahaat cihbang-in alampi-maan, azingmaan I-totsiam nading lunggulhna ahihi. Muhlehsaanna akidang tengmah agawmtuahsawm I-hihman-in atelsiam kimciat ding-in I-kiseh khitsa ahihi.\nPrevious: Bang na kengsak a? ~ Hau Za Cin\nNext: US gamsung khualzinna pawlkhat – 57


url: =Communication Na Zatsiam Hiam? Gelh - Khaibawi Zomi - Laibu Saal\nHome > Thuluui/Articles > Communication Na Zatsiam Hiam? Gelh - Khaibawi Zomi\nCommunication Na Zatsiam Hiam? Gelh - Khaibawi Zomi\nCommunication Na Zatsiam Hiam?\nGelh - Khaibawi Zomi\nCommunication pen leitungah a thupi mahmah khat hi-a, Communication ahoih, a hat, asiam, innkuan le minam, gam khangto hi. Nasep hoih ngahna ding, zakhan nading in zong, kisam mahmah hi. Mi pawlkhatte laipil mahmah, a degree uh zong sang mahmah napi-in nasep hoih, nasep nuam, a muzolo, a ngah zolo, a zakhang theilo gam khangtote ah tam mahmah hi. Tua pen Communication a siamloh man, ahoih loh man hithei hi. Tangval pawlkhat a mel uh hoihkhollo, bang mah zong nei khollo, hi thingtheng sim zezen, mihau, miliante tanu nungak melhoih pipi, Lengtong Hoih bang a, ahoih olno tak in ngahthei uha,, nungak pawlkhat leuleu zong, a sam bang buahpian niniai, a mel uh zong, hoih khollo napi’ un, lengla tampipi khawl in, tangval melhoih pipi, Mun Neih Thang Dal banga tangval melhoih ngahthei mawk uh hi. Bang hang? Communication asiam man uh hilel hi. A khangto gamte ah degree neih ciang bek tawh nasep muzolo mi tam mahmah a, a khangto nailo gamte ah bel degree sang theithei thupi kisa hi. A khangto gamte ah bel skill tuamtuam siamding na thupisak zaw uh hi. Tuate sungah Communication skill pen thupi sakdiak hi.\nGal kidona ah zong Communication ahat te, ahoih te mah in galzo hamtang uh hi. Tulai US leh leitung I buaipih mahmah khamul saute bang, Communication a siamluat, a hatlua manun galhat uh hidih mawk hi. Tu hunteh Politic (Nainganzi) lam ah zong, President, Priminister, MP etc,te aki tel ciang leh kitelna thupi khat peuh aom ciang, communication asiamte, a hatte mah in pan mun ngah hamtang uh hi. Tua ahih leh Communication I cih bang hipeuhmah mawk hiam, Zomite Communication I siamta hiam, cih tawm kikum sukdih hi. Communication kammal pen Latin kam panin hong pai hi-a, Verbal Communication, Non-Verbal Communication leh Written Communication in khenpi thum in khen uh hi.\nVerbal Communication I cih ciangin, maitang kimu a kiho, ki kumkhawm cih bang dan, Phone pan, Skynet pan, VZO pan leh Radio, TV leh Media tuamtuam pan a kam tawh ki honate Verbal Communication kici hi. Nidang in ah hici bang ki honate pawlkhat, mukhalo, lawngkhalo, zang ziahziah khalo hi mahle hang, tuhunteh Technology hangin olno tak in I ki hotheita hi. Ut in utta keileng hite I zat loh hong phamawh ahih manin tuhun pen mi pawlkhat te’n Collaborative Technology naci liang uh hi. Collaborative kammal pen Latin kam pan-a, hong pai hi-a, “connect with somebody or other people” eipau in a tomin genleng, mi dangte tawh kizom, ki ho cihna ahi hi. Technology kammal pen Greek kammal pan a, hongpai hi-a, techne leh logio kigawm ahi hi. Techne cih ciangin nasepna khat peuh ah "vanzat siamna," thazung, thatang sanke, khua-ul sisan luangke kullo a, van, khuak zat siamna, hi-in logio cih ciangin "theihna sinna," ahi hi. Tua hi-a, Collaborative Technology I cih ciangin, a tomin genleng, mi dangte tawh olno tak, baihlam tak a, ki zopna, ki hona cih a gennuam ahi hi.\n· Listen and feedback - I lawmte thugen ngaimasa phot in tua khitteh dongh kik or genkik pan ding.\n· Respect for other opinion - Mi dangte ngaihsutna, mi dangte thugen zong zahtak sak ding, cih ahi hi. Hong ki hopih napi-in awl mawhlo, thusimlo, limtak dawnglo, cih banga, om loh ding ahi hi. Thusia gen ding ahih kei buang leh na lawmte’n hong hopih laitak, hong phone laitak na mankei leh zong limtak gen a, phone kik ding thupi hi. Thusia khawng peuh ahih leh bel kam kidop kan omlo hi.\n· Etiquette - Thukhat peuh na genteh kamkhum tak, siangtak limtak, polite tak a gending cihna ahihi.\nTulai Zomita dingin maitang kimu a kiho leh Phone tawh ki ho mi namdangte bangin ki zangsiam nailo ahih manin thupi diak hi. Mi tawh I ki ho ciangin, interview I paiciang, kician tak in thugen in I lawmte thugen zong zahtak sak, limtak ngaihsak in tua khitteh a kiciat kei leh limtak siangtak in dongkik genkik ding thupi hi. Mi pawlkhat te'n a lawmte, a ki kuppihte,a seppihte thugen ngai nuamlo in ama utteng gengen in ciahsan, a phone khaksan, hun khaksak ziau cih bang om thei uh hi. A dangte thugen ngai nuamlo in amau thugen 100% ki mang leh ut mawk thei uh hi. Zomi sungah zong, tuaci bang sia, upa, makai I om manin, tawmtaleng, ki khenkhen hi hang. Tua ahih manin mi tawh na ki hoteh, meeting khat peuh na neihteh, Interview khat peuh na paiteh nang a bekbek ci tentan kenla, mi dangte ngaihsunna zong, zahtak bawl in sangsiam in. Lai Siangtho in zong, khat le khat ki zahtak ziading, ki thusim ding hong hilh khin hi. A zuisiam, a zanghsiam minam leh gam ki pawlna peuhmah khangto ding hi.\nI cih ciangin, pumpi ki hekdan, ki hek zia, ki mithek, ki zawl mite giau, ki mukpik cih dante pawl leh nikten puansilh, omdan khawldan, mi omdan ciinna, a gimnam a ki theisak cih bang dan a tuamtuamte pawl ahi hi. Mi pawlkhat pil mahmah, thei mahmah, a melbang pong piannong, a kam zong siamke, ahih hang, Non Verbal Communication zatsiamlo, theisiamlo uh ahih manun lawmding leh naseppih dingin ki deihlualo thei hi. Tua ahih manin mi lak-ah I omteh, mi tawh I ki ho I ki thuahteh, omdan khawldan zong, eima innsung leh I khua I tui a, I omlai dan a, om gawptheih hong hikhinlo hi. Mi namdangte tuaci omtah, ci-a, omgawp mawk a, na ciinsawm leh lunggimna lianpi, lawhsapna lianpi na ngahthei ding hi. I paunak khat ah “sakhi in zong a tatnang kuam kua khual, buipi leikei in zong khua ngai” I cihte pen minam khangtote lak-ah zong na thupi mahmah hi. Ei Christian te zuihding ahi, Lai Siangtho in zong, biak innsung leh mun tuamtuam ah I gamtat luhek ziading, I niikten puansilh zia ding hong hilhkhin hi.\nLaigelh a tua tawh ki hona, laikhak in Laito pan ahi zongin, Email pan, Phone pan, Face book pan, Viber pan, Twitter pan, Laibu pan, Magazine pan, Internet leh Media tuamtuam khat peuhpeuh tung tawn pan laigelh a, ki hona, thu ki zaksak na pen Written Communication naci uh hi. Internet aki zatma in laigelh a, thu khat peuh I ki zaksaknopteh, a kha asim sawt thei hi. Zomi French paite bang innlam lai akhak uhteh, ni tampi asawt ban-ah guahzu, meikai thuakkha gawp ahih manin a laibang vul ning niang in, amal zong a mualgawp pawlkhat omta a, simhak simsim hih tuak hi. Thuhoih mahmah gelhnapi hangin I laigelh a simdingte lampan in ana kitel kei mawk leh thasup huaisim hi. Nasep na zong ciang, company khat peuh tawh na ki zop ciang, ki pawlna khat peuh tawh na kizop ciang, lai gelh loh pha mawh hi. Laigelh nasiam leh na sepna ah na lawhcing ding hi. Mi khat peuh in lai hong khak leh zong a mi na theih nak leh limtak thuk kik tangtang ding thupi hi. A mi na theih kei leh bel tulai pen lauhuai thei hi. Gamkhangto, minam khangto aki etteh, a laigelh dan uh leh laibu bang zah bawlkhiata uh hiam, Media lam bang aci uh hiam, cihte ki en dih mawk hi. Tua ahih manin Zomi te’n zong lai tampipi I gelhding, laibu tam pipi I bawl zawh ding zong, hong thupi mahmah ding hi.\nTua ahih manin tulai khangthak te’n I theihding ah, Written Communication group khat peuh I bawldingteh, minambup, minam ki pawlna or ki pawlna khatpeuh zatding I cih leh thukhun limtak in nei a, tua thukhun pen member ding peuhmah in thei masa phot ding, tua khitteh aki zawh uh leh member in lutsak pat ding ahi hi. Thukhun neilo or tua thukhun a member dingten zong thei masalo in member a sangpah, ahih kei leh amau phalna omlopi a, amau number or address I guansak ziauziau mawk leh a thuneu pen in thusitna leh sumliau na ki thuakkha thei hi. I biakna Pawlpite leh I ki pawlnate I ki khenkhen sak bangin leitungbup Zomite ki zopna Written Communication group te zong a kumkum in athak hong ki bawl beh den phial mawk in, a member teng leh a thu ki suahteng lah ki bang veve ahih manin thukhun kician neilo I hi hiam, ahih kei leh Internet Law theilo I hi hiam, cih ki etphat huai hi. Thu ki suahteng ki bang veve ding ahih leh athak bawl behbeh nawnlo in, a omsateng limtak I puah theih ding thupi kasa hi.\nThukhupna: Ei sanga u zawte, pilzawte, siamzawte, makaite I lawmte zahtak hona, zahtak bawlna zong Communication hoih mahmah khat ahi hi. Tuaci bangin bawllo in eima dinmun ki tellopi, a maute I va haibawl, I va mawk hawmthawh mawk a, eima muhdah khatpeuh, eima hoih sak loh khat peuh I lawmte khempeuh muhdah theih ding leh a minsiat theih na dingin I va bawl khak leh tua zong a lauhuai mahmah leh ahoihlo mahmah Communication nam khat ahi hi. Thukhat peuh I genteh, I suahteh a taktak ahih ding thupi pen hi. Mi dangte thugen limtak zahtak sak a, Namtal in “Phucil Phucil khau na zun ouh,” a cihteh Phucil in Neino a deih manin “sattat ding e,” ci-in, a thugen aleh lamin la-in akhau ana sattat vial leh amah in haksatna thuak lawh zawsop hi. Na khatpeuh I sepkhopteh Communication thupi mahmah ahih lam, Phuicil leh Namtak tangthu in zong hong phawk sak hi. Mihing kician khat in I pian leh Communication tawh ki pelhtheilo I hih manin Communication a zangsiam, gam leh minam khangto in, a zangsiamlo leh a zangkhial gam le minam khangsuk hi. Communication a zangsiam I hih ding hanciam ciatni.\nNote: Zomi Innkuan Brisbane makaite in Sialsawm Pawi 2016 in Communication tawh kisai thugen dingin hong seh uha, tua hun a, ka thugen puahpha a, Zomi bup simtheihding in kong suah ahi hi.\nfrom: Khaibawi Zomi laizomzomi@gmail.com [zomi]<zomi@yahoogroups.com>\ndate: Fri, Apr 29, 2016 at 6:41 AM\nPosted by: Khaibawi Zomi <laizomzomi@gmail.com>\nItem Reviewed: Communication Na Zatsiam Hiam? Gelh - Khaibawi Zomi Description: Rating: 5 Reviewed By: Cinpu Zomi


url: =Mat le Hen Om Nonngawl tu! ~ Thu Tatuam (Siyin News)\nMat le Hen Om Nonngawl tu!\n3:37 PM Refugee Taw Kisai No comments\nSuutpom ngen/seau peuma a om na ngam thuneite ii mat nawn ngawl natu UNHCR zumpi pan Director of International Protection in 3-Jul-2014 ni thu thangsak hi.\nDirector pa ii ci na pan, "suutpom seaute sia leitung bup ii zak human right thukhun taw kisi hi. Mat tu hi ngawl hu tu huai tu hi zaw hi. Ngamni na kumpite taw suutpomte mat le hen taw kisai kikup le nasep khop tu sia UNHCR sang pan a ki ngingsa hi ung" ci hi.\nUNHCR pan sutpomte mat le hen vai akikup pui tu teng sia:- Hungary, Indonesia, Lithuania, Malaysia, Malta,Mexico, Thailand, UK le Zambia ngamte hi. 2014-2019 dong mat le hen om ngawl tu in vai hawmna nei tu hi.


url: =Tuate' sungah Body Language ci-in maitang puakzia bekbek tawh Ph.D angah, tua pilna tawh mihau milian tampi om uhhi. Body Language icih pen Ei Zopau tawh maitang puakzia cilehang kitel pen hi. Ahi zongin tatzia hekzia agen nuam ihihi.\nMipi' mai ah:\nMi khat peuh tawh maitang kituah a iki ho ciangin, maitang mah sal gige a hongho ten hong thusim uh cihna kilang hi. Luzang pan khedawn dong hong et gualgual leh hong neumuh cihna kilang hi. I thu gen laitak hong tuh samsam leh ei gen lunglut lualo cihna kilang hi. Hong khuakhat san laplap leh mit khawng hongsuk san supsup ten i thugen te lunglut lo in um phalo cihna mit hek panin kilang pah hi.